cyanic-selkie/wikianc huggingface dataset:
ཚངས་གསར་བློ་གྲོས་རིན་ཆེན་རྣམ་ཐར་
བྱེ་བྲག་ནང་ཆེན་རྒྱལ་སྲས་ཨ་ཆེན་ནས་རྗེ་ཉིད་ལ་ཞབས་བརྟན་སྨོན་ཚིག་ཕུལ་བ་དང་། སྐུ་མཆེད་མགོན་པོ་བསྟན་གྲགས་སྤྲུལ་སྐུ་ནས་འབའ་རོམ་དགེ་བསྙེན་རྩམ་ཆེན་ལྷ་སྒོའམ། བསམ་གཏན་གང་བ་བཟང་པོའི་གསོལ་བསྡུས་བརྩམས་པས་རྟེན་འབྲེལ་ལེགས་ཕྱོགས་སུ་གྱུར་པ་སོགས་མཐའ་ཡས་ཀྱང་མཚོན་ཙམ་དང་། རྒྱལ་དབང་ཀརྨ་པ་བཅུ་དྲུག་རིག་པའི་རྡོ་རྗེ། རབ་རྒྱལ་ལྕགས་འབྲུག་ལོ་མཇུག༡༩༤༡ལོར་རང་དགོན་དུ་གདན་དྲངས་ནས་ཆིབས་བསུ།  སེར་སྦྲེང་། བསྙེན་བཀུར་འབུལ་ཆེན་བཏེགས་པ་སོགས་རླབས་ཆེན་ཚོགས་གཉིས་གསོག་པའི་ཐུགས་སྟོབས་ཆེན་པོས་ཟང་ཟིང་རྒྱུ་ནོར་གྱི་དངོས་པོ་སྐུ་ཡིས་ཡོངས་སུ་བཟུང་བ་མཐའ་དག་སྤོང་དག་གིས་ལེགས་འབུལ་སུས་ཀྱང་འགྲན་ཟླ་བྲལ་བར་མཛད། རྟ་རྣ་དགོན་དུ་ཞབས་སྐྱེལ་དུ་ཕེབས་ཏེ་རྟ་རྣའི་ནང་རྟེན་དམ་འབྱར་མ་རྣམས་རྒྱལ་དབང་རིན་པོ་ཆེས་ཞིབ་གཟིགས་མཛད་པའི་ཞར་བྱུང་དུ་གླིང་གི་ཕྱག་རལ་རྣམས་ཞིབ་མཇལ་མཛད།
དཔལ་བྱམས་མགོན་ཏཱ་ཡི་སི་ཏུ་པདྨ་དོན་ཡོད་ཉིན་བྱེད་ཤིན་ཏུ་སྐུ་ན་ཕྲ་བའི་དུས། རྒྱ་གར་དུ་བཙན་བྱོལ་མཛད་སྐབས་ལམ་ཞུགས་ཚུགས་སོ་ནས་མཇལ་གཅར་ཞུས་ཏེ། དེ་བཞིན་འབུལ་རྫོངས་ཕུན་སུམ་ཚོགས་པ་ཞུས། རིང་མིན་རྗེ་ཉིད་ཀྱང་རབ་རྒྱལ་ས་ཁྱི༡༩༥༨ལོའི་དུས་འགྱུར་གྱི་འཚུབ་ཟིང་ལ་གཡོལ་ཆེད། ཁྱུང་པོ་གསེར་རྩ་སྦྲུ་སྲུ་རོང་སོགས་བརྒྱུད།  སྤོ་བོ་སྙེ་བོ་རོང་བར་ཕེབས་ཏེ། ཉིད་ཀྱི་དགོངས་གཏེར་ཟིལ་གནོན་བླ་མ་དྲག་པོའི་གཙོས་སྤྲོས་བཅས་དང་སྤྲོས་མེད་ཀྱི་རྣལ་འབྱོར་གྱིས། སྐལ་ངན་དུས་རྒུད་སེལ་བའི་ཐུགས་དམ་ནར་མར་མཛད། ས་ཕག་ལོར་རྒྱ་དམག་གིས་མདོ་ཁམས་ཆུ་བཞིའི་བྲོས་བྱོལ་པ་རྣམས་ཡོངས་སུ་བཅོམ་སྐབས། རྗེ་ཉིད་ནང་འཁོར་དང་བཅས་པ་ཉེ་ཞོ་མེད་པར་མགོ་ཐོན་པ་དང།  དུས་ཟིང་ཅུང་ཞོད་འཇགས་ཀྱི་སྐབས་དང་བསྟུན་ནས་མངོན་མཚན་མེད་པར་ལྕགས་བྱི་ལོ་སྐོར། ལྕི་སྨད་ལྗིག་གཞུང་སོགས་སུ་ལོ་ཤས་བཞུགས།  རྒྱ་གཞུང་ནས་ཆོས་དང་མི་རིགས་སྲིད་ཇུས་དོན་འབབ་ཀྱི་གུ་ཡངས་ཕྲན་བུ་བྱུང་རྗེས། རིམ་པས་རང་ཡུལ་དུ་ཕེབས་ནས་མི་མང་སྤྱི་ཁང་གི་སྨན་པ་དང་། རྫོང་ཁུལ་རྣམས་སུ་སྲིད་གྲོས་ཀྱི་མཐུས་ཚབ་སྲིད་གསར་སློབ་སྦྱོང་འཛིན་གྲྭ་སོགས་ལ་ཕེབས་དགོས་ཀྱི་བཀོད་སྒྲིག་བྱས།  དེའི་སྐབས་སུ་དགོས་དབང་དང་འབྲེལ་བའི་བཞུགས་བཞེས་གསར་བཟུང་མཛད་པས། ཤིང་སྦྲུལ་ལོ་ནས་བཟུང་རིམ་པར་གདུང་སྲས་ལྕམ་དྲལ་རྣམས་འཁྲུངས།
འོན་ཀྱང་མེ་རྟ་ལོ་ནས་རྒྱ་བོད་ཡུལ་གྲུ་ཀུན་ཏུ་རིག་གསར་རྙིང་གཏོར་གསར་འཛུགས་སྲིད་ཀྱི་འགུལ་སྤྱོད་ཛ་དྲག་ཆེན་པོའི་སྐབས་འོ་བརྒྱལ་དང་།  སྐུ་ངལ་ཆེན་པོ་གཏད་པ་མ་ཟད། ས་བྱ་ལོར་གཅིག་རྒོལ་གསུམ་རྡུང་འགུལ་སྤྱོད་ཀྱིས་ཤིན་ཏུ་ཉེན་ཁའི་གནས་བབས་ཀྱིས་སླར་ཡང་གསང་བ་སྦས་པའི་སྒོ་ནས།  བོད་ལྗོངས་ས་ཕྱོགས་སུ་ཉེན་གཡོལ་མཛད། སོག་རྫོང་མངའ་ཁོལ་རོང་པོ་བར་སྐེད་སེ་བོ་བླ་མ་ཀར་འཛིན་དང་། ཅུང་པ་གཟུ་སྟོད་དུ་རང་གི་ཡབ་རྒན་ཡེ་བེ་ཀུན་དགའ་བཀྲ་ཤིས།  སྐྱོ་བྲག་བླ་མ་རིན་པོ་ཆེ་གཉུ་བ་མི་འགྱུར་རྣམས་ཀྱིས་གསང་རྒྱའི་ངང་ཞབས་ཞུ་བསྒྲུབས་པས།  རྒྱ་གཞུང་གིས་ས་གནས་དེ་ཕྱོགས་ཀྱི་གྱེན་ལངས་ཞོད་འཇགས་དམག་དཔུང་དང་། སྲིད་ཁྲིམས་ཀྱི་དོ་དམ་མེ་ལས་ཁ་ཚ། རྦབ་ལས་བང་མགྱོགས་པ་ཤ་སྟག་གིས་བཅུན་ནས། ཅི་བྱ་གཏོལ་མེད་ལྟ་བུར་གྱུར་ཀྱང་། ཨ་འགྱུར་རིན་པོ་ཆེའི་ཡོན་བདག་དང་སློབ་མ།  རང་རེའི་གྲོགས་པོ་བློ་ཐུབ་འཐེབས་གཉེར་གཡག་པ་དང་།  ཅུང་པ་དཔོན་ཚང་གཉིས་ཀྱི་རོགས་དན་བརྒྱུད་ཟླ་ཆེན་མཁར་པོ་ཇོ་མོ་གཉེར་པ་གཉིས་ནས་སྦས་སྐུང་ཞབས་ཞུ་བཅས་དཀར་ཤོད་ཇོ་མོ་ནང་། ཤང་གབ་དཔལ་ཆེན་ཕོ་བྲང་རྒོད་ཚང་ཡང་དབེན་རི་སུལ་གླང་འཛིང་རྫ་བྲག་གསེབ་ཏུ། ཕྱི་ལྟར་གབ་ཡིབ་སྐུ་ངལ་དཀའ་སྤྱད་ཆེ་ནའང་། དོན་དུ་ཞལ་འདོན་ཆོས་སྤྱོད་སྒྲོལ་མ་འབུམ་ཐེར་མང་པོ་བསགས་པ་སོགས་ཐུགས་དམ་བོགས་འདོན་བཟང་བས།  ཉམས་སྣང་ཞལ་གཟིགས་དང་། ཟབ་གཏེར་དགོངས་པའི་གཏད་རྒྱ་གྲོལ་ནས་བསྟན་འགྲོའི་དུས་ཀྱི་མུན་པ་སེལ་བའི་མཛད་ཕྲིན་འོད་སྣང་གི་སྐྱ་རེངས་ཐོག་མར་སད་པའི་དགེ་མཚན་དུ་གྱུར།
ལྕགས་ཕག་ཆུ་བྱི་ཆུ་གླང་སྐོར་སྔ་རྗེས་སུ།  རང་རེ་ནང་སྐོར་རྣམས་ལ་འཇམ་མགོན་ཀོང་སྤྲུལ་ཡོན་ཏན་རྒྱ་མཚོ་ནས་ཀཿཐོག་མཁན་ཉ་བླ་ཨ་སྟོབས་སམ་ཐུབ་བསྟན་རྒྱལ་མཚན་འོད་ཟེར། ཁྱུང་སྤྲུལ་པདྨ་ཕྲིན་ལས་རྒྱ་མཚོ།  འཛི་སྒར་ཀོང་སྤྲུལ་བློ་གྲོས་རབ་འཕེལ་ལས་བརྒྱུད་པའི་རིན་ཆེན་གཏེར་མཛོད་ཀྱི་དཔེ་རྒྱུན་གང་ཡོད་དང་།  རྫ་དཔལ་སྤྲུལ་འཇིག་མེད་ཆོས་ཀྱི་དབང་པོ་ནས། སྨྱོ་ཤུལ་ལུང་རྟོགས་བསྟན་པའི་ཉི་མ་དང་། དཔལ་ཡུལ་པད་ནོར་སྤྲུལ་སྐུ་སོགས་ནས། འཇམ་དབྱངས་བློ་གྲོས་རྒྱ་མཚོའམ་ཁྱུང་སྤྲུལ་རིན་པོ་ཆེར་བརྒྱུད་པའི་ཀློང་ཆེན་སྙིང་ཐིག་དུམ་གཉིས་མ། གཞན་ཡང་མཆོག་གླིང་གཏེར་གསར་ཆོས་སྐོར།  འཇུ་མི་ཕམ་ཕྱོགས་ལས་རྣམ་རྒྱལ་གྱི་གེ་སར་རྡོ་རྗེ་ཚེ་རྒྱལ་སྒྲུབ་སྐོར་སོགས་དབང་ལུང་ཟབ་ཁྲིད་མང་པོ་དང་། རྗེ་ཉིད་ཀྱི་དགོངས་གཏེར་ཧཱུྃ་ནག་སྙིང་ཐིག་གི་སྨིན་གྲོལ་ཡོངས་རྫོགས།  ད་དུང་ཐུན་མོང་སྨན་རྩིས་རིག་གནས་སློབ་སྟོན་གྱི་བཀའ་དྲིན་ཆེན་པོས་ཁྱབ་པར་མཛད། གཞན་ཡང་བསྟན་འགྲོའི་དུས་རིམ་དགོངས་གཏེར་གསར་ཕབས་ཀྱིས་ལས་སྦྱོར་ལོ་ནར་མར་མཛད།
ཤིང་སྟག་ལོར་རང་གི་ཁྱིམ་འཚེས་དགེ་རྒྱལ་སྨད་མ་མགོན་རྒྱལ་ཚང་དང་འགྲོགས་ནས། སྦས་གསང་དམ་པོས་དགེ་རྒྱལ་དུ་ཆིབས་བསྐྱོད་མཛད། དགུན་དུས་ཕྱུག་རྫི་དང་། དབྱར་དུས་མཚེར་སྲུང་སོགས་མངོན་ཆུང་མཛད་ནས་བཞུགས།  འོན་ཀྱང་དམ་པའི་ངང་ཚུལ་འགོག་མེད་རང་ཤུགས་ཀྱིས་གསལ་བས། དཔྱོད་ལྡན་ལས་སྐལ་ལྡན་པ་རྣམས་ལ་ཆོས་དང་རིག་གནས་ཀྱི་འབྲེལ་བའི་འདུ་འགོད་དྲི་ལྡན་པདྨར་བུང་བའི་ཚུལ་ལྟར་གྱུར་པ་སྟེ། རྫོགས་ཆེན་དགོན་པའི་དགེ་སློང་བསྟན་རབ་དང་། བློ་རྒྱམ། དེལ་ཡག་དགོན་པའི་དགེ་སློང་དངོས་རྡོར།  སྨན་པ་ངེས་དོན།  རབ་འབྱོར་དགོན་པའི་དགེ་སློང་མཁྱེན་རབ། ཉ་ཡག་དགོན་པའི་མགོན་བླ་ངག་དབང་རྣམ་རྒྱལ། གནས་མདོ་དགོན་པའི་ཧོར་ཚང་ཚ་དགའ། ཀར་བསོད་སྤུན་གཉིས། སྨན་པ་ཆོས་རྒྱལ། འབྲོང་པ་དགའ་དབང་སྤུན་ཕ་བུ་རྣམས་དང་། མགོན་རྒྱལ་ཚང་ཁྱིམ་ཁག་ལྔ། ས་ཆེན་འབྲོག་སྡེའི་མགོ་ཁྲིད་རྒན་པ་ཀརྨ་སྦྱིན་པ་རྣམས་ལ་ནང་ལུགས་གསང་བའི་སྒོ་ནས་ཆོས་འབྲེལ་དབང་ལུང་ཟབ་ཁྲིད་དང་། སྨན་རྩིས་ས་དཔྱད་སྣ་ཚོགས་པས་རྗེས་སུ་བཟུང་། མངོན་ལྐོག་ཅི་རིགས་ལ་ཤི་ཆོས་གསོན་རིམ་ཆོས་འབྲེལ་གང་ལ་གང་འདུལ་དེ་ལ་དེར་སྟོན་གྱིས།  འགྲོ་བའི་མོས་སྣང་དམ་པའི་ཆོས་ཕྱོགས་སུ་བསྒྱུར་ནས་མཐོ་རིས་དང་ཐར་པའི་ལམ་ལ་བཀོད། དངོས་མེད་ལྷ་འདྲེའི་འགྲོ་དོན། ཟླ་རྒྱལ་རྡོ་རྗེ་དབང་དྲག     གངས་རི་མཚོ་སྨན། རྨ་རྒྱལ་མཆེད་གསུམ། ལྷ་བཙན་རྒོད་རྒན།  ས་ཆེན་རྫ་རི་དམར་པོ། རྩི་རྒྱལ་ཇོ་བོ་བཅས་ལ་བསང་གསོལ་གཏན་ལ་ཕབས་ཏེ་རི་ཁྲུས་དང་།  རི་བསང་། ཀླུ་བསང་། གནོལ་བསང་། བྱིན་འབེབས། རབ་གནས། ལྷ་སྲིན་དམ་བསྒྲགས་སོགས་མཛད་པས། གངས་ཆེན་དང་རླུང་ཆེན།  ན་ཤི་དུར་གསུམ་གཅོད་པའི་མཛད་འཕྲིན་བཟང་པོའི་སྐྱོང་བར་མཛད་པ་དང་། དབྱར་ཐན་པ་ཆེ་བའི་སྐབས་ཆར་སློང་།  ཆར་འབོད་མཛད་པས་འཕྲལ་དུ་ཆར་ཆེན་བབས།  གཞན་ཡང་ཡུལ་སྡེའི་གྲོང་ཚོ་གཅིག་ནས་མི་མང་ཤི་ཆད་བྱུང་ནས།  གཏོ་མདོས་རིམ་གྲོ་སྨན་དཔྱད་གང་གིས་ཀྱང་ཕན་བསྐྱེད་མ་བྱུང་བར་ན་ཚབ་ཇེ་ཆེར་སོང་བའི་རྐྱེན་གྱིས།     བླ་མར་ལྐོག་ཞུ་ཕུལ་བས་ཁྱེད་རྣམས་ལ་ཡུལ་འདྲེ་ངན་པའི་འཁོན་སེམས་འདུག་པས་གཞན་གང་གིས་ཀྱང་ཕན་པར་དཀའ། འདིས་བསུར་བསྔོ་གྱིས་དང་དྲག་འོང་གསུངས་ནས་བླ་མ་རིན་པོ་ཆེས། སྐབས་སུ་བབས་པའི་བསུར་བསྔོ་མདོར་བསྡུས་ཞེས་པ་གནང་ནས་བསུར་བཏང་བས་ནད་ཡམས་དེ་མ་ཐག་ཆད། མཚེར་སྲུང་བཞུགས་དུས་འབྲི་ཞིག་ཇི་ལྟར་བཀག་ཀྱང་ཉིན་ལྟར་ལྗང་ཡུང་ཟ་ཤོར་བས། རིན་པོ་ཆེས་འབྲི་ལ་སྙིང་རྗེ་ཚད་མེད་པས་བདེ་སྡུག་བཏོང་ལེན། སྐྱབས་འགྲོ་སེམས་བསྐྱེད་ཀྱིས་མཚམས་སྦྱར་ཞིབ་དཀྲོལ་མཛད་པས་དེ་ནས་བཟུང་ཞིང་ནང་དུ་མ་ཡོང་།  དུད་འགྲོ་ལ་ཡང་ཉན་ཤེས་འདུག་གསུངས།  ཡང་ཕྱུག་རྫི་མཛད་སྐབས་གཡག་གསར་གཅིག་སུས་ཀྱང་སྔུན་མ་ལོན་པར་ཤོར་བས། བླ་མས་ཁྱོད་འབྲོང་པ་བན་ཐུང་གིས་ཁུག་གསུངས་པས། གར་ཡང་མི་འགྲོ་བར་འདུག་གསུང་པའི་ཞལ་འཕྲོས་ངོ་མཚར་བའང་ཐོས།  གང་ལྟར་ཡུལ་དེར་བཞུགས་ནས། ཐུགས་དམ་ཉམས་བཞེས། ལྗགས་རྩོམ་སྣ་ཚོགས་ལེགས་གྲུབ་དང་།  བསྟན་འགྲོ་སྤྱི་ལ་དགོངས་པའི་ཟིལ་གནོན་བླ་མ་དྲག་པོའི་ལས་སྦྱོར་ལོ་རྒྱུན་ལྟར་མཛད་པས། མེ་འབྲུག་ལོར་གྲུབ་དོན་ཕུན་སུམ་ཚོགས་སྐབས་ཕྱོགས་ལས་རྣམ་པར་རྒྱལ་བའི་རྒྱལ་དབྱངས། ཨོཾ་སྭ་སྟི།  དགེ་ལེགས་དང་པོ་ཞེས་སོགས་གནང་། ངེས་པ་དོན་དུ་གནས་པའི་འགལ་རྐྱེན་གང་གིས་ཀྱང་མ་ཚུགས་པར་ཉི་མ་སྤྲིན་ལས་གྲོལ་བ་ལྟར།  ཡང་དར་རྒྱལ་བསྟན་སླར་གསོའི་རྫོགས་ལྡན་གསར་པའི་དུས་སྟོན་དར་བ་ཀུན་གྱིས་མཁྱེན་ཅིང་གསལ་བ་འདི་ཡིན་ལ།  རིམ་གྱིས་རྒྱ་གཞུང་གིས་ས་རྟ་ལོར་ལྟེ་བའི་ལས་ཀ་བསྒྱུར་བའི་ཏང་གི་སྐབས་བཅུ་གཅིག་པའི་གྲོས་ཚོགས་ཐེངས་གསུམ་པའི་ནང་དོན་ལྟར། གུ་ཡང་ཀློད་དགྲོལ་གྱི་སྲིད་ཇུས་དངོས་བབས་ཀྱི་སྐབས་བསྟུན།  ས་ལུག་ལོར་དགེ་རྒྱལ་ནས་སྐྱོ་བྲག་བརྒྱུད། གསལ་དུང་མཆོག་སྤྲུལ་རྣམ་གཉིས་མཇལ་འཕྲད་མཛད།  ནང་ཆེན་རྫོང་དུ་འབྲེལ་གཏུགས་མཛད་པས་བདེ་བླག་ངང་བཞུགས་བཞེས་སུ་ཕེབས་འབྱོར་གྲུབ།
དེ་ནས་རིམ་པར་བྲག་སེར་དགོན་གོ་གཞུང་མཉམ་ལས་སྨན་ཁང་དུ།  འབྲོང་པ་སྦྲ་ཆེན་བླ་མ་རྒྱལ་མཚན་སྐུ་མཆེད་སོགས་ཀྱིས་ཞུ་བསྐུལ་མཛད་ནས། གཡུ་ཐོག་སྙིང་ཐིག་སོགས་དབང་ལུང་འཆད་སྤེལ་དང་། སླར་ཡང་སྨན་སྒྲུབ་ཆེན་མོ་འཚོགས།  ཡུག་གི་བེ་རུ་དགོན་དུ་སྐྱ་སེར་མང་པོར་སྟབས་རྡོ་རྩིས་པ་ཀུན་དགའ་དབང་ཕྱུག་དང་ཕྱག་སྦྲེལ་གྱིས།  སྐར་རྩིས་ས་རིས་ཁྲིད་སྟོན་མཛད།  རིམ་པར་སྡོམ་པ་དང་། ཀཿགཞུང་། ཚངས་སར།  ལྕི་ཉིན་སྲིབ་ཤོག་ཀ་སོ་སོའི་བླ་དགོན་སྤྱི་སྒེར་རྣམས་ལ་འདོད་ཆོས་དབང་ལུང་ཁྲིད་རྒྱུན་ཅི་རིགས་གནང་ནས། བསྟན་པའི་ཉམས་རྒུད་གསོ་བའི་ཆོས་ཆར་ནར་མར་ཕབས། ལྕགས་བྱ་ལོར་རྟ་རྣ་དགོན་དུ་བླ་མ་པད་འགྱུར་གྱིས་བཀའ་བརྒྱུད་སྔགས་མཛོད་གནང་བའང་གསན་བཞེས་མཛད།
རང་དགོན་སླར་གསོའི་སྐབས་ཐོག་མར་དུས་མཆོད་རྣམས།  བླ་བྲང་ནང་དབུ་འཛུགས་མཛད་ནས་ལོ་ཤས་དེ་མུར་བཞུགས།  དུས་ཀྱི་འཕོ་འགྱུར་གྱིས་བསྟན་པ་སྤྱི་དང་མཚུངས་པའི་རང་དགོན་རྣམ་རྒྱལ་གསང་བ་ལྷ་རྩེའི་ཆོས་སྡེ་ཐུབ་བསྟན་རྣམ་དག་གླིང་ཡང་། ཆགས་ཤུལ་དུ་གྱུར་པས།  འདུས་སྡེ་གྲྭ་ཚང་རྣམས་ཀྱི་འདོད་མོས་ལྟར།  ཤིང་བྱི་ལོ་དང་།  ཤིང་གླང་ལོ་སྐོར་ནས་རྗེ་ཉིད་ཀྱི་ཕྱག་རྫས་ཕངས་མེད་དུ་བཏང་ནས།  སྔར་ལས་ལྷག་པའི་འདུ་ཁང་རྟ་བབས།  གློ་འབུར། དྭངས་ཤེལ་གྱི་དྲྭ་བས་མཛེས་ལ་བཀྲ་བ་བཞེངས། སྒྲུབ་ཁང་ཇ་ཁང་སོགས་སྔར་གྱི་ཉམས་པ་རྣམས་རྨིང་ནས་གསོས། མེ་ཡོས་རབ་བྱུང་བཅུ་བདུན་པ་གསར་དུ་ཚེས་ནས།  སྒྲུབ་གྲྭ་གསར་སྒྲིག་མི་གྲངས་གཏན་འཇགས་མཛད།  གཞན་ཡང་སྐུ་ན་གཞོན་དུས་ནས་ཐུགས་འདུན་ཡོད་པ་ལྟར་བསམ་འགྲུབ་མཐོང་སྨོན་གླིང་དུ།  འདུ་ཁང་ཀ་བ་བཅུ་གཉིས་དང་།  གཟིམ་ཆུང་། མགོན་ཁང་། ཇ་ཁང་བཅས་དང་། བཤད་གྲྭ་ཁང་ཤག་མིག་བཅུ་བདུན་འདུ་ཁང་ར་བ་དང་བཅས་གསར་བཞེངས་མཛད། གསར་དུ་བཞེངས་པ་དང་བསླུ་ཡོན་ཕུལ་ནས་ཕྱག་འབྱོར་བྱུང་བ་སོགས་རྟེན་གསུམ་ལ།  འབའ་རོམ་ཁང་དུ་འབའ་རོམ་པའི་འདྲ་ཞལ་ལྡེར་སྐུ་མི་ཚད་ཙམ་བྱིན་ལྡན། འཁོར་དུ་དབོན་རྒན་རྒྱལ་བ་གྲགས་པ་དང་། དབོན་ཤེས་རབ་བྱང་ཆུབ་གཉིས་ཀྱིས་བསྐོར་བ་ཁུ་དབོན། འབྲི་གུང་སྐྱོབ་པའི་ཧོར་སྐུ་ཚེམ་མུར་གསུང་བྱོན་མར་གྲགས་པ་རྐང་གང་། སྟོན་པ་ཐུབ་པའི་དབང་པོའི་སྣང་བརྙན་རྒྱ་གར་ཤར་ལི་རྐང་གང་། སློབ་དཔོན་ཀླུ་སྒྲུབ་ཀྱིས་ལྷོ་དཔལ་གྱི་རི་ནས་གདན་དྲངས་པར་གྲགས་ཤིང་།  ཇོ་བོའི་ཐུགས་དམ་ཡིན་པར་གྲགས་པའི་སྒྲོལ་སྐུ་བྱིན་ལྡན་མཛུབ་གང་བ། ནང་ཆེན་སྐུ་འབུམ་རྩར་ཆགས་སྐབས་ཀྱི་ནང་རྟེན་ཡིན་པར་གྲགས་པའིི་མགོན་པོ་ཕྱག་བཞི་པའི་མདོས་ཐང་སོགས་ཞལ་ཐང་བརྒྱ་ལྷག་གོང་གཤམ་ཁེབས་བཅས་དངོས་གཙང་བཞུགས།
བསྐལ་མང་གོང་ནས་མངོན་པར་བྱང་ཆུབ་ཀྱང་། །
བདག་སོགས་སྙིགས་དུས་འགྲོ་བ་མགོན་མེད་རྣམས། །
ཡིད་ཅན་ཐར་གླིང་འདྲེན་པའི་དེད་དཔོན་ཆེ། །
དཔལ་ལྡན་བླ་མའི་རྣམ་ཐར་རྒྱ་མཚོ་ལས། །
མོས་བློ་ཀུ་ཤའི་རྩེར་བླང་ཟེགས་མ་རེས། །
སྐལ་བཟང་དད་སྤྲོའི་སིམ་པ་ཅིར་ཡང་སྟེར། །
ཞེས་ངལ་གསོའི་ཚིག་ལེའུར་བྱས་པའང་བརྗོད་དོ། །
ཞལ་གསུང་གསོལ་འདེབས་ལས།  ཇི་སྐད་དུ། པདྨས་རྗེས་བཟུང་དམ་པའི་རིགས་སད་ཅིང་།   །གསང་བ་ཟབ་མོའི་མཛོད་ལ་མངའ་དབང་བསྒྱུར། །བདེ་བ་ཆེན་པོའི་ལམ་མཆོག་མཐར་ཕྱིན་པའི། །ཁྲག་འཐུང་འཇིགས་མེད་དབང་པོར་གསོལ་བ་འདེབས།  །ཞེས་གསུང་པའི་དོན་ཞིབ་དཀྲོལ་དུ་བརྗོད་ཁུལ་བགྱིས་ན། ངོ་བོ་གུ་རུ་པདྨ་འབྱུང་གནས་ཡབ་ཡུམ་དང་།  རྣམ་པ་གཏེར་ཆེན་སངས་རྒྱས་གླིང་པའམ་མཚན་གཞན་ཨོ་རྒྱན་རིན་ཆེན་གླིང་པ། རིག་འཛིན་འཇའ་ཚོན་སྙིང་པོ་ཧཱུྃ་ནག་མེ་འབར་ཨོ་རྒྱན་ལས་འཕྲོ་གླིང་པ། སྟག་ཤམ་ནུས་ལྡན་རྡོ་རྗེ་བསམ་གཏན་གླིང་པ་གསུམ་གྱི་ཡེ་ཤེས་ཀྱི་སྐུས།  ཡང་དང་ཡང་དུ་རྗེས་སུ་བཟུང་ནས། ཟབ་གཏེར་དགོངས་པའི་གཏད་རྒྱའི་བརྡ་རིས་ཡོངས་སུ་གྲོལ། ཟག་མེད་མཁྱེན་རབ་ཡེ་ཤེས་ཀྱི་གཟིགས་པའི་རྩལ་ཁ་ཕྱོགས་མེད་དུ་རྒྱས། ནང་གི་ལམ་ནས་ཟུང་འཇུག་བདེ་ཆེན་རྡོ་རྗེའི་གོ་འཕངས་ལ་བདེ་བླག་ངང་གཤེགས་པའི་རྩལ་ལས་ཤར་བའི་སྙིགས་དུས་འགྲོ་འདུལ་གྱི་ཕྲིན་ལས་རྨད་དུ་བྱུང་བ་སྟེ། ལུང་སྐོར་དགུ་པའི་ལེའུ་བརྒྱད་པ་ལས། ཆོས་ཀྱི་དབྱིངས་ཀྱི་གབ་གཏེར་འབྱུང་། །སྐུ་གསུམ་བསྟན་པ་དར་ཞིང་རྒྱས། །བདེ་གཤེགས་རྒྱལ་བའི་དགོངས་གཏེར་འབྱུང་། །ཆོས་སྒོ་མཐའ་ཡས་བསྟན་པ་རྒྱས། །རིག་འཛིན་བླ་མའི་ཐུགས་གཏེར་འབྱུང་། །མན་ངག་རྒྱ་མཚོའི་བསྟན་པ་རྒྱས། །ཡིད་བཞིན་ནོར་བུའི་གཙུག་གཏེར་འབྱུང་། །དགོས་འདོད་ཡིད་བཞིན་བསྟན་པ་རྒྱས། །ཞེས་གསུངས་པས་མཚོན་མདོ་རྒྱུད་བཀའ་གཏེར་དུ་མའི་རྡོ་རྗེའི་ལུང་གིས་འགྲོ་བ་མཐའ་ཡས་པའི་དོན་དུ་ནམ་མཁའ་ཇི་སྲིད་བར། ཟབ་མོ་གཏེར་གྱི་འགྲོ་དོན་དང་། བསྟན་པ་རྒྱ་ཆེར་རྒྱས་པའི་ལུང་གསལ་བར་བསྟན་པ་བཞིན། རབ་རྒྱལ་མེ་སྤྲེལ་དབོ་ཟླའི་ཚེས་བཅུ་གསུམ་ནུབ་མོ།  མཐའ་དམག་ཀླ་ཀློའི་དཔུང་དང་། རྒྱལ་བསེན་དམ་སྲིའི་ཆོ་འཕྲུལ་གྱིས་བསྟན་འགྲོའི་དཔལ་ཡོན་འཕྲོག་པའི་སྔ་ལྟས་སུ།  ཐུགས་ལ་འཇིགས་སྔངས་དྲག་པོ་བྱུང་བའི་རྐྱེན་གྱིས་གཏན་ལ་ཕབ་པའི་དྲག་པོ་ཧཱུྃ་ནག་སྙིང་ཐིག་ལས༔ ཀླ་ཀློའི་འཇིགས་སྐྱོབས་གསོལ་འདེབས་བཞུགས༔ ཞེས་པའི་ཟིལ་གནོན་བླ་མ་དྲག་པོའི་ཐུགས་དམ་གནད་བསྐུལ་གསོལ་འདེབས་དང་། ཀླ་ཀློ་ཟློག་པའི་གནད་བསྐུལ་སོགས་གཏན་ལ་ཕབས་ཏེ། ཐུགས་དམ་ཉམས་བཞེས་རྩེ་གཅིག་ཏུ་མཛད།
ས་ཁྱི་ས་ཕག་འཚུབ་ཟིང་སྐབས་ལྗོངས་ལྷ་སྨུག་པོས་སྐྱོང་བའི་ཨ་ལ་རྔོད་རྒྱ་མཚོ་གླིང་གི་ཉེ་ཞོལ། ལྷོ་སྤོ་བོའི་ས་ཕྱོགས་ཨ་ཏ་རོང་སྦས་གནས་ཀྱི་བྱེ་བྲག་ལ། ཕུ་ལུང་གི་གནས་པོ་རིན་ཆེན་བྲག་གི་མདུན་ཞོལ། ནོར་གཞོང་ཐང་སོགས་སུ་དྲག་པོ་ཧཱུྃ་ནག་སྙིང་ཐིག བླ་མ་རིག་འཛིན་ཡོན་ཏན་ཟིལ་གནོན་ཆེ་མཆོག་ཧེ་རུ་ཀ  རྡོ་རྗེ་དྲག་པོ་རྩལ་གྱི་སྒྲུབ་ཐབས་སྨད་ལས་གཏོར་ཟློག  གེ་སར་སྐྱེས་བུའི་གསོལ་མཆོད་རྣམས་གཏན་ལ་ཕབས་པ་ལས།  ཇི་སྐད་དུ། བདག་ཉིད་ཆེན་པོ་པདྨ་ཐོད་ཕྲེང་ངས༔ སློབ་མ་རྗེས་འབངས་སོ་སོའི་མོས་བློ་དང༔ བསྟུན་ཏེ་རང་གིས་སྒྲུབ་ཐབས་གྲངས་མེད་བརྩམས༔ ཀུན་དྲིལ་གསང་བ་ཁྲོ་བོར་བསྒྲུབ་པའི་ཚུལ༔ སྟག་ཚང་མིང་ཅན་བཅུ་གསུམ་རྣམས་སུ་སྦས༔ ལས་ཅན་བུ་ལ་གཉེར་གཏད་སྨོན་ལམ་བཏབ༔ དེ་ཡང་རྡྭ་ཏིའི་མཚོ་བྲག་གཉིས༔ འབྲིང་པོ་མོན་གྱི་སྤ་གྲོ་སྟག་ཚང་སྦས༔ བསྡུས་པའི་སྐོར་རྣམས་ཁམས་བོད་སྟག་ཚང་ངོ༔ ཤིན་ཏུ་ཟབ་པ་བླ་མའི་དྲག་སྒྲུབ་འདི༔ སྙིང་གི་བུ་མཆོག་ཨ་ཙཱར་ས་ལེར་གདམས༔ ཧཱུྃ་ནག་སྙིང་གི་ཐིག་ལེའི་བཅུད་དུ་སྦས༔ མ་འོངས་སྐྱེ་འགྲོ་མཐའ་དམག་གིས་བཅོམས་ན༔ རེ་ལྟོས་སྐྱབས་བྲལ་མགོན་མེད་འཁྱམས་པའི་ཚེ༔ ནད་མཚོན་མུ་གེ་དམག་འཁྲུག་འཇིགས་པས་གནར༔ དེ་འདྲའི་དུས་ན་སྐྱོབ་བྱེད་རྡོ་རྗེའི་གོ༔  རྡོ་རྗེའི་མིང་ངམ་པདྨའི་མིང་འཛིན་པའི༔ སྔོན་གནས་རྗེས་དྲན་ཐུགས་ཀྱི་ཀློང་ནས་བརྡོལ༔ དམ་ལྡན་རྣམས་ཀྱིས་ཡལ་བར་མ་དོར་བར༔ ཟླ་གཅིག་ཞག་བདུན་ཙམ་དུ་བསྒྲུབ་པ་ན༔ བར་ཆད་འཕྲང་སྒྲོལ་སྦས་གནས་སྒོ་མང་འགྱེད༔ མི་འཇིགས་བཙན་ས་ཟིན་པར་ཐེ་ཚོམ་མེད༔ ང་ཡི་རྗེས་འཇུག་རྣམས་ཀྱི་ཐུགས་ལ་ཞོག༔ ཅེས་དང་། ཨེ་མ་བདག་ཉིད་པདྨ་ཐོད་ཕྲེང་གིས༔ བོད་ཁམས་སྙིགས་མའི་འགྲོ་ལ་བརྩེ་བའི་ཕྱིར༔ རང་གི་སྒྲུབ་ཐབས་གྲངས་མེད་བརྩམས་ནས་ནི༔ ལས་ཅན་བུ་ལ་རྗེས་སུ་གདམས་པར་བྱ༔ ཤིན་ཏུ་ཟབ་པ་བླ་མའི་དྲག་སྒྲུབ་སྐོར༔ དེ་ཡི་ལས་སྦྱོར་ཚར་གཅོད་གཏོར་ཟློག་བཅས༔ ཨ་ཙཱར་ས་ལེའི་སྐལ་པར་གཉེར་དུ་གཏད༔ སྦས་ཡུལ་རྡོ་རྗེ་ཚེ་ཡི་གནས་མཆོག་གི༔ གཏན་འཁྱིལ་མཚོར་སྦས་དུས་ཀྱི་ཐ་མ་རུ༔ རྡོ་རྗེའི་མིང་ཅན་འམ་ནི་གར་གྱི་དབང༔ སྐྱེ་བའི་ཕྲེང་འཛིན་གིས་ཐོན་བར་ཆད་ཟློག༔ དེ་ལས་འགྱང་ན་མཆོག་སྤྲུལ་སྐྱེ་བའི་མཐའ༔ པདྨའི་མིང་འཛིན་ཀུན་སྤྱོད་གདོལ་པའི་ཚུལ༔ མ་ངེས་རྣལ་འབྱོར་དགོངས་པའི་ཀློང་ནས་བརྡོལ༔ སྨོན་ལམ་རྟེན་འབྲེལ་འཛོམས་ན་སྒྲུབ་པའི་སྐོར༔ སྡུག་བསྔལ་སེལ་བྱེད་ནོར་བུའི་ཚུལ་ལྟ་བུ༔ ལས་ཚོགས་བཅུ་གསུམ་ཁ་ཚངས་དོན་འབྲེལ་འབྱེད༔ ཐེ་ཚོམ་མེད་པའི་ལས་ལྡན་འགའ་ཞིག་རྣམས༔ འཇིགས་སྐྱོབས་དུས་ཀྱི་འཕྲང་ལས་སྒྲོལ་བར་ནུས༔ ཞེས་གསུངས་པའི་བདེན་དོན་མངོན་དུ་གྱུར་ཏེ། རྗེ་ཉིད་ལྟོས་བཅས་དང་བཅས་པ་འགལ་རྐྱེན་དུས་ཀྱི་འཚུབ་འགྱུར་ཆེན་པོའི་ནང་འགྱུར་མེད་རྡོ་རྗེའི་ཁམས་སུ་བརྟན་ཅིང་བཀྲ་ཤིས་ལས་མཐའ་བརྩན་ཞིང་མི་འཇིགས་རྡོ་རྗེའི་གད་མོ་ཕྱོགས་ཀུན་ཏུ་གཡོ་བ་འདི་བྱུང་།
གནས་ཞལ་གསར་འབྱེད་མཛད་པའང་ཤང་གབ་དཔལ་ཆེན་ཕོ་བྲང་སོགས། ཡུལ་གར་ཕེབས་ཀྱི་ཡུལ་ལྷ་རྣམས་ཕྱི་ལྟར་དཀར་ཕྱོགས་སྐྱོང་བ། ནང་ལྟར་སྤྲུལ་པའི་ཞིང་ཁམས་ཀྱི་གཟིགས་སྣང་དང་མཐུན་པའི་བསང་གསོལ་གཏན་ལ་ཕབས་པ་མཐའ་ཡས་ཤིང་། ཁྱད་པར་རང་དགོན་གདན་ས་རྩེ་མཐིལ་གཉིས་ཀྱི་བར་དུ་ཡོད་པའི་ཤུགས་རི་རྒྱ་འབེལ་འཕེན་པོ་ཐོད་དཀར་པདྨ་འོད་སྤུང་། སྔོན་བྱོན་གྲུབ་ཐོབ་གོང་མ་རིམ་བྱོན་གྱིས་གནས་ཞལ་ཕྱེས་པ་ཉིད། ཞིབ་གསལ་གྱིས་གཏན་ལ་ཕབས་པ་ཀུན་གྱིས་མཁྱེན་གསལ་ལྟར་དང་། བླ་མ་རིན་པོ་ཆེའི་མཆོག་གི་མཛད་པ་གྲུབ་པའི་སྤྱོད་ཚུལ་ཐུན་མོང་དུ་གྲགས་པ་རྣམས་རིམ་ལྡན་དུ་སྨོས་ན། དགུངས་གྲངས་ཆུང་དུས་ཞིག་ལ་གྲྭ་པ་འགའ་དང་།  ལྷན་དུ་གཙུག་ལག་ཁང་གི་ཡང་ཐོག་ཏུ་བཞུགས་སྐབས། ཁྱེད་རྣམས་འདི་ནས་འཆོང་ཕོད་མཁན་སུ་ཨེ་ཡོད་གསུངས་པས།  འདི་ནས་མཆོང་སུའམ་མི་ཕོད། ཉེན་ཁ་ཧ་ཅང་ཆེ་ཞུས།  བླ་མས། ཡ་ང་འདི་ནས་མཆོང་ཨ་གསུངས་ནས། ཐེ་ཚོམ་མེད་པར་མཆོང་པས་ཞབས་གཉིིས་ས་ལ་བྱ་བབ་པ་ལྟར་བཞེངས །  ཞལ་མཚར་བཞད་གད་བཅས་ཡར་བྱོན།  དེལ་ཡག་དགོན་ནས་བླ་བྲང་གི་གཟིམ་ཁྱི་སྟག་གཟིག་ལྟ་བུ་ཐམས་ཅད་འཇིགས་ཤིང་སྐྲག་པ་ཞིག་ཡོད་པ་ཤོར་བས་མ་མཐོང་བ་ལྟར་གྱུར་པ་དང་། ཡང་ལྷ་སར་དབུས་སྒར་གཞིས་སུ་འཁྲི་ཡོང་བའི་མི་རྐྱང་ཁྲ་ནུས་ཞེས་པ་ཞིག་ཡོད་པ་དེས། སུ་རུག་བསམ་གཞུང་དུ་སྒར་གཞིས་ཚུགས་སོ་ནས། མེ་མདའ་བརྐུས་རྗེས་མཚན་ཤག་བརྒྱབ་སྟེ་བྲོས་སོང་བས། ཕྱིར་ནང་སྒར་པ་གསུམ་པོ་ཏ་ལ་རུ་བཏང་། རྗེ་ཉིད་ཉི་ཟླ་ཁ་ནས་སྟོང་ནག་བླ་ཆེ་ཆུང་བརྒྱུད་ཁྲེབ་ལུང་མདར་ཞག་བདུན་བཞུགས་མཛད། ཇག་རྐུན་འཆིང་བའི་སྔགས་དང་རྟེན་འབྲེལ་མཛད་པས། ཕྱིར་ནང་རི་སྡོང་ལ་ཉག་ཕྲན་བུ་བརྒལ་ནས་གཟིགས་པས་མདུན་ཐད་དེར་མི་ཞིག་ནག་གུག་གེ་ཤིག་འཐུ་བཞིན་ཡོད་པ་གཟིགས། བླ་མས། ཁོ་རེ་ཁྲ་ནུས། ཁྱོད་ཀྱིས་དེར་ཅི་བྱེད་ཀྱིན་ཡོད། འདིར་ཤོག་གསུང་པས། དེ་མ་ཐག་ཅི་ཆ་མེད་པར་གོས་ཚག་བྱེད་བཞིན་རྒྱུགས་ཡོང་བས། ཁོ་རེ་མེ་མདའ་ཁུར་ཤོག་གསུངས་པས། ཕྱིར་སོང་ཏེ་མེ་མདའ་བླངས་ནས་ཕྱག་འབུལ་འགྱོད་བཤགས་ཟོལ་མེད་ཕུལ་བའང་ཡ་མཚན་ཆེ་བར་གྱུར། རི་ཁྲོད་པ་ཕྱག་འཚལ་བླ་མས་ཉམས་སད་གྱིས། སྐོར་ཁྱི་ངར་མ་ཞིག་ཆེད་གཏད་ཀྱིས་བཏང་བ་མདུན་དུ་སླེབས་འཕྲལ། བདག་པོ་དང་འཕྲད་པ་ལྟར་དགའ་བའི་རྣམ་འགྱུར་བསྟན། བླ་མ་ཚེ་མཚམས་པ་བྱམས་པ་སངས་རྒྱས་ཀྱིས། ལྕི་གཞུང་བླ་མ་དགོན་ཁག་རྣམས་གདན་དྲངས་ནས་བདུད་རྩི་སྨན་སྒྲུབ་བཙུགས་པའི་འདུ་འཚོགས་ལ་ཕེབས་ནས།  སྐུ་རིམ་ཚེ་དབང་དམིགས་གསལ་ཕུལ་ཏེ་ཚུར་རང་དགོན་དུ་ཕེབས་སྐབས། ལྕི་ཆུ་དབྱར་ཞོད་ཀྱིས་རྒྱས་ཤིང་ཟིས་ཐག་ཆད་སྐབས་དང་ཁེལ་བས།  དཔོན་སློབ་རྣམས་ཚམ་ཚོམ་མེད་པར་བདེ་བླག་ངང་བརྒལ།  ངུ་འབོལ་ཁྲི་འདུ་མ་ཟེར་བའི་ཧོར་སྡེའི་ཁྲམ་འཆལ་ཞིག་གིས། ཚངས་གསར་བླ་ཁྱབ་དགོན་པའི་ཆིབས་རྟ་དྲེལ་རྣམས་དེད་སོང་བས། གཞན་གྱིས་གཤོལ་ཀྱང་མ་གསན་པར་ར་མདར་ཕེབས་ནས། རྗེ་ཉིད་གཅིག་པུ་ཆིབས་རྒྱུགས་ཀྱིས་ཕྱག་མདའ་ཁ་ཤས་འཕངས་པས། ཚུར་ཉེ་ཞོ་མེད་པའི་ཁར་སྐུ་ཟིལ་མ་བཟོད་པར་རྟ་དྲེལ་བསྐྱུར་ཏེ་བྲོས །
དུས་ཟིང་སྐབས་ཕེབས་ལམ་ནས་དྲེད་མོང་མང་པོས་ལམ་བཀག་པས། ཏིང་ངེ་འཛིན་གྱིས་གཟིར་བས་གཞན་དུ་བྱོལ་བ་དང་། རྒྱ་དམག་རི་བཤེར་པ་སྐུ་གམ་དུ་བསླེབས་ཏེ། མེ་མདའི་དཔུང་ཡུ་སྐུ་ཡི་འཕྲག་གོང་དུ་རེག་ཀྱང་མ་མཐོང་པར་ཕྱིར་ལོག  ཡང་སྐབས་འགར་ཐུགས་ཉེས་འུར་ཞིང་ཁྲོ་ཚུལ་གྱིས་བཞེས་རག་ཤེལ་དམ་དང་བཅས་པ་རྡོ་ལ་བརྒྱབ་པས། ཤེལ་དམ་མ་ཆག་བཞེས་རག་མ་བོ་བར་བསྐོར་བ་གྱི་ལི་ལི་འཁོར་བཞིན་ཙོག་གེར་བསྡད་པ་དང་།  ཁྱད་པར་ཅུང་པ་དཀར་ཤོད་སྨད་དུ། དུས་འཁྲུག་རྩུབ་ཟིང་ཤིན་ཏུ་ཆེ་དུས་གསང་བ་སྦས་པའི་སྒོ་ནས་འཚོ་བཞུགས་སྐབས། ཐེམ་ཉེར་གཡག་པ་ཚང་ནས། དྷ་ཆེན་མཁན་པོ་ཚང་ལ་མཚན་འགྲོས་མཛད་པའི་ཞབས་ཕྱི་ཅུང་པ་དཔོན་ཚང་ཕྱག་རྡོར་དང་། གཡག་པ་ཕུན་བསྟན་གཉིས་ཀྱིས་ཞུས་སྐབས་ འཕྲང་ ལམ་ ཞིག་ནས། བླ་མ་ཆིབས་རྟ་དང་ལྷན་རྦབ་ཏུ་ཤོར་བ།  ཞབས་ཕྱི་གཉིས་ཀྱིས་སྐུ་སྲོག་ཤོར་བར་སེམས་ཐག་ཆོད་པའི་འཇིགས་སྐྲག་སྐྱོ་གདུང་བཅས་རི་ཞོལ་ལ་སླེབས་སྐབས།  བླ་མ་དང། ཆིབས་པ། རྟ་སྒ་སོ་སོར་འཐོར་ཡང་མ་རྨས་མ་ཆག་པར་གཟི་མདངས་ལྷམ་མེར་བཞུགས་པས། སྣང་སེམས་འདྲེས་པའི་གྲུབ་པའི་རྟགས་མཚན་མངོན་སུམ་ཚད་མ་དང་།  རྗེས་སུ་གནས་དེར་ཐུགས་དམ་ཏིང་ངེ་འཛིན་གྱིས་གཟིར་ཞིང་།  བྱིན་གྱིས་བརླབས་པས།  སྔོན་ཆད་གྲི་འདྲེའི་གདུག་སེམས་ཀྱིས་མི་ཕྱུག་ལ་འཚེ་བ་ཡོད་པ་གཏན་མེད་དུ་གྱུར་ཏེ། རྦ་སྲི་གཏན་ནས་ཆད། རྡ་ཆེན་མཁན་པོ་ཚང་ལ་བཞུགས་སྐབས་ཉིན་ཞིག    མཁར་ཁང་དང་ཉེ་བའི་མདུན་རི་ཉིལ་བ་ལ་སྡིག་མཛུབ་གཏད་མ་ཐག་ཁྲིག་གེར་བསྡད་པ། ད་ལྟའང་དད་ལྡན་རྣམས་ཀྱིས་མཇལ་སྐབས་ཡ་མཚན་སྐྱེ་བ་ངེས་དོན་དུ་ཡོད། སྐུ་ན་བགྲེས་པ་དང་བཞེས་རག་གིས་བད་པ་སོགས་ཀྱིས་མ་གོས་པར།  ཆིབས་རྒྱུགས་དང། ཆིབས་རྟའི་གོང་ཡར་འགྱུར་མར་འགྱུར་མཛད་པ་དང་།  ཡང་བྲག་ལམ་ཤིན་ཏུ་གཟར་ཞིང་། ལམ་ཁུག་ཀྱོག་མང་པོ་ཡོད་པའི་འཕྲང་ནས་ཆིབས་རྒྱུགས་སྒ་འགྱུར་ཡོབ་འགྱུར་མཛད་པས། ཞབས་གྲལ་རྣམས་སྔངས་སྐྲག་སྙིང་འཁྲུག་གྱུར་ཀྱང་། ཅི་ཆ་མེད་པར་བདེ་བར་ཕེབས་པ་སོགས་ཤིན་ཏུ་ངོ་མཚར་བ་མང་།
རྗེ་ཉིད་ཀྱིས་རིག་གསར་རྩུབ་སྤྱོད་སྐབས། སྐུ་ཆས་རྟེན་གསུམ་རྩ་ཆེའི་སྐོར་ནས། བཀའ་གདམས་མཆོད་རྟེན་གཅིག  ཕྱག་དཔེ་སྤོད་གཅིག    མགུལ་སྲུང་ཕུར་བུ་སྐུ་བརྙན་སོགས་ཚོ་གསུམ། རྫ་ནག་རལ་པའམ།  ཟང་རིའབར་བའི་རི་མགུལ་དུ་བཅོལ་གཏམ་གཉེར་གཏད་ཀྱིས་སྦས། དེའང་མགུལ་སྲུང་གི་སྐོར་རྣམས་ཕ་བོང་རིང་ཚད་འདོམ་བཞི་ལྔ་ཙམ། ཞིང་ཚད་འདོམ་གསུམ་ཙམ་ཡོད་པའི་མར་སྣ། ས་དང་ཁ་བར་ནས་མི་འཛུལ་ཆོག་པའི་ཕུག་ཏུ། རྡོ་ལེབ་ཁ་ཤས་བསལ་བས། འོག་ནས་ཁུང་ཐུར་དུ་བུག་པའི་ངོས་ཀྱིི་རྡོ་མཆུ་ཞིག་ལ་ལུང་ཐག་སྐོན་ནས། སྟེང་གི་ཁུང་མི་མངོན་པར་མཛད། རྗེས་སུ་བསྟན་ཡང་དར་སྐབས། བགྲང་བྱ་བཅོ་ལྔ་ལྕགས་སྤྲེལ་ལོར། གདུང་སྲས་མགོན་ཐར་སོགས་དཔོན་སློབ་བཞི་ཡིས་བསང་མཆོད་བཅས་བཙལ་བས་བཀའ་གདམས་མཆོད་རྟེན་དང་།  ཡི་གེ་གཉིས་བདེ་བླག་ངང་རྙེད། ཕ་བོང་ས་དང་ཁ་འགྲིག་ནས་མགུལ་སྲུང་ལོན་ཐབས་མ་བྱུང་། དེ་རྗེས་ལན་གཅིག་བྱོན་ཡང་མ་ལོན། དེ་ནས་ལོ་མང་དུ་སོང་བའི་ས་སྦྲུལ་ལོར། གནམ་གཞུང་སྐར་ཡག་ཐང་དུ། སྟོན་ཁའི་སྤྱི་རིམ་གཏོར་ཟློག་ཉིན་གསུམ་དང་། བསང་རྔན་ཉིན་གཅིག་གི་གཏོར་གཞི་བསྒྲིགས་པའི་ནུབ་མོར། གཏེར་སྲུང་རྫ་ནག་རལ་པས་བརྡ་བསྐུལ་གྱིས་གཏོར་ཟློག་ཉིན་གཅིག་དང་། བསང་རྔན་སྔ་གྲོ་གཅིག་གསུངས་ནས། ཐུགས་བྲེལ་གྱིས་མགོན་ཐར་བྱམས་སྤྲུལ་སྐུ་མཆེད་བཅས་དཔོན་སློབ་རྣམས་ཕེབས་པས།  རྗེ་བླ་མ་ཉིད་ཞོལ་གྱི་སྤང་གདོང་དུ་བཞུགས་ནས། འཁོར་རྣམས་བཏང་བས་ཕ་བོང་ས་གཉིས་ཁ་བྱེ་ནས་མི་འཛུལ་ཆོག་པ་བྱུང་འདུག་པ་བཞིན།  བྱམས་སྤྲུལ་རིན་པོ་ཆེས་ས་རྡོ་བསལ་ནས་ཕུར་བུ་སྐུ་རྟེན་རྣམས་བླངས་བས།   ཕུར་བའི་སྐུ་རྟེན་གྱི་ལུང་ཐག་ཙམ་ཡང་རུལ་སྐྱོན་མེད་པར་ཕྱག་ཏུ་འབྱོར།
ཡང་ལྕགས་བྱི་ལོར་དུས་ཟིང་སྐབས། སྤུ་ཀོང་ཕྱོགས་སུ་ཞལ་འདོན་ཕྱག་དཔེ་ཕུར་སྒྲུབ་གཙོ་ཕུར་སོགས་སྐུ་ཆས་གལ་ཏ་གང་འཐོར་ཟག་སོང་བ་ཤིང་བྱི་བར་ལོ་གྲངས་ཉེར་ལྔ་འདས་རྗེས་སྟེ།  ཤིང་གླང་ལོར་ཉམས་མེད་ཕྱག་ཏུ་འབྱོར། བཞུགས་བཞེས་བསམ་འགྲུབ་མཐོང་སྨོན་གླིང་གི་ཐད་ངོས་གཞུ་ཤུབ་ཐང་དུ་དངོས་མེད་ལྷ་འདྲེའི་འདུ་ཕུང་གིས་རྟག་ཏུ་མེ་འོད་མཐོང་རྒྱུ་ཡོད་པར། ནུབ་གཅིག་མདུན་གྲལ་གྲྭ་པ་རྣམས་ཀྱིས་དོ་ནུབ་ཡང་འདྲེ་མེ་འབར་འདུག་ཞུས་པས། ཁྱེད་རྣམས་སྒོ་ཕྱི་ནས་ལྟོས་ཨང་གསུངས། རྗེ་ཉིད་ཐུགས་དགོངས་ཟབ་མོའི་རྣལ་འབྱོར་ལ་བཞུགས་པས། དང་པོ་མེ་ཆེས་ཆེར་འབར། དེ་ནས་ཁྲ་ཐར་རེ་འཐོར། དེ་འཕྲལ་ནག་ཚུབས་སེ་མེད་པར་གྱུར་ནས་དེ་ཕྱིན་རྒྱུན་ཆད།  སྔར་དུས་སྐབས་སིལ་སྙན་ཞིག་ཉིད་ཀྱིས་ཉོ་སྒྲུབ་མཛད་འཕྲལ་བོར་སོང་བ་རྗེས་སུ་རྟ་རྣའི་གྲྭ་པ་ཕྱུག་པོ་བཤད་སྒྲུབ་ཕྱག་ཏུ་འབྱོར་བ་ལ། སུས་ཀྱང་མ་ཤེས་གོང་རྗེ་ཉིད་ཀྱི་ཕྱག་བྲིས་ཞལ་གསལ་ཅན་སིལ་སྙན་གྱི་མཚན་ཉིད་རྗེ་ཉིད་ཀྱིས་སྔོན་དུས་ཉོ་སྒྲུབ་མཛད་ཚུལ་ཞིབ་དཀྲོལ་གྱིས། ཚུར་བསྡུ་ཁ་གཏད་རོག་གསུངས་ནས་བསྐུར་བས་ངེས་ཤེས་རྙེད་ནས། ཚུར་མདུན་བསྐྱལ་གྱིས་ཕྱག་ཏུ་ཕུལ། གཞན་ཡང་གསོན་པོར་ཚེ་ཚད་གནང་བ། ཤི་བོ་སྙན་གསན་མ་བྱུང་གོང་བསྔོ་སྨོན་གནང་བ་ཐོག་ཏུ་ཁེལ་བ་སོགས་ཚུལ་མཐོང་གི་སྤྱོད་ཡུལ་ལས་འདས་པའི་རྫུ་འཕྲུལ་དང་། ཟག་མེད་ཡེ་ཤེས་ཀྱི་གཟིགས་པའི་མངོན་མཁྱེན་མཐའ་ཡས་ཀྱང་མཚོན་ཙམ་དུ་སྨོས་པའོ།  །
བཻ་ཌཱུར་ས་གཞི་དྭངས་མའི་བཞིན་རས་སུ།  །
འཆི་མེད་དབང་པོའི་སྣང་བརྙན་བཀྲ་བ་ལྟར།  །
གདུལ་བྱ་དུས་བབས་སྐལ་བཟང་སྐྱེ་བོའི་ངོར།  །
རིག་འཛིན་གྲུབ་པའི་གར་གྱི་རྣམ་རོལ་བ།  །
སྙིགས་དུས་བསྐལ་ངན་གསུམ་གྱི་ཚ་གདུང་ལས།  །
རིས་མེད་འགྲོ་བ་སྐྱོབས་པའི་རི་བོང་འཛིན།  །
།དུས་གསུམ་མཁས་གྲུབ་སྒྱུ་སྐར་ཕྲེང་བའི་དབུས།  །
དམིགས་མེད་ཐུགས་རྗེའི་ཆ་ཤས་ཡོངས་གང་བས།  །
ནག་ཕྱོགས་དུས་ཀྱི་མུན་པ་དབྱིིངས་སུ་སངས།  །
བསྟན་འགྲོའི་ཀུ་མུད་རྒྱས་པའི་ཚུལ་འདི་ལ།  །
ས་བླའི་འཇིག་རྟེན་དགའ་སྤྲོའི་བཞད་སྒྲས་ཁེངས།  །
འཁོར་འདས་མཉམ་ཉིད་ཀུན་ཁྱབ་རྡོ་རྗེའི་གཤིས།  །
རང་བྱུང་རིག་པའི་དེ་ཉིད་ཨེ་མ་མཚར།  །
གསུམ་པ་སྒྲུབ་བརྒྱུད་སྙིང་པོའི་གདམས་ཟབ་ཀྱི་གཙོས་ཟབ་རྒྱས་ཆོས་ཀྱི་ཆར་ཆེན་གྱིས་གདུལ་བྱ་སྨིན་གྲོལ་ལ་བཀོད་ནས་བསྟན་རྒྱུན་བསྐྱངས་པའི་སྐོར་ནི།
སྔར་དུས་ཚོད་རྙིང་པར་རང་ལུགས་འབའ་རོམ་པའི་སྒྲུབ་སྡེ་ཁག་བཞི་འཛུགས་སྐབས། སྨིན་གྲོལ་བདུད་རྩིའི་བགོ་སྐལ། གདུལ་བྱ་ལས་ཅན་རྣམས་ལ་འགྱེད་པར་མཛད་པས་མཚོན་གང་ཟག་སོ་སོའི་མོས་བློ་དང་མཚམས་པའི་གཞན་དོན་ཕན་བདེའི་མཛད་བཟང་བར་མེད་དུ་བསྐྱངས། ཁྱད་པར་ཡང་དར་བསྟན་པ་སླར་གསོའི་དུས། རབ་རྒྱལ་ས་ལུག་ལོར་དགེ་རྒྱལ་ནས་སྐྱོ་བྲག་ཏུ་ཕེབས་ཏེ། ཐོག་མར་ཆབ་ཏི་བྲག་དཀར།  ལ་ཕྱི་གཉིས་པའི་རི་ཞོལ།  སྡེ་གསར་དབང་དགའི་སྒྲུབ་ཁང་གི་ས་མལ་དུ། མཚམས་ཁང་གསར་བཞེངས་མཛད་དེ། གསལ་སྤྲུལ་རིན་པོ་ཆེ༧ཀརྨ་སྒྲུབ་བརྒྱུད་བསྟན་པའི་རྒྱལ་མཚན་ཐུགས་དམ་བཅད་རྒྱར་བཞུགས་པའི་ཁོང་ནས་མཇལ་འཕྲད་ཐོག་མར་མཛད། ལེགས་པའི་རྟེན་འབྲེལ་ཕུན་སུམ་ཚོགས་པའི་དབུས་ནས་ཉམས་ལེན་སྔོན་འགྲོ་དང་། དངོས་གཞིའི་ཟབ་ཁྲིད་དུ་མ། ཁྱད་པར་གསལ་སྤྲུལ་རིན་པོ་ཆེའི་ཐུགས་མོས་ལྟར་རྟ་མགྲིན་གསང་བའི་སྲོག་སྒྲུབ་ཟབ་གནད་གཉན་པོ་ལྷ་ལྔའི་སྨིན་གྲོལ་དང་ཆོས་བདག་ཏུ་མངའ་གསོལ། དེ་བཞིན་དུང་སྤྲུལ་ཀརྨ་བློ་གྲོས་ཆོས་མཆོག་དང་མཇལ་འཕྲད་གནང་། བླ་སློབ་འབྲེལ་བ་ཟབ་མའི་དབུ་ཚུགས།
སླར་ཡང་ཆུ་ཁྱི་ལོར་རྗེ་བཙུན་བླ་མ་ཡེ་ཤེས་རབ་རྒྱས་དང་། སྒྲུབ་བླ་ཀརྨ་ཚུལ་ཁྲིམས་སོགས་སྐྱོ་བྲག་དགོན་པའི་ཆེ་བགྲེས་རྣམས་ཀྱིས་ཐུགས་གྲོས་དང་བསྟུན། རྗེ་བླ་མ་རིན་པོ་ཆེ་གདན་དྲངས་ནས། བླ་སྤྲུལ་རྣམས་ཀྱི་དབུ་བཞུགས་གྲྭ་ཚང་འདུས་པ་ཡོངས་ལ། དཔལ་ལྡན་འབའ་རོམ་པའི་རང་ལུགས་རྒྱུན་བཞུགས་ཐམས་ཅད་ཀྱི་དབང་ལུང་ཟབ་ཁྲིད་རྣམས་བུམ་པ་གང་བྱོའི་ཚུལ་དུ་བསྩལ་ནས་ཁོང་གིས། དེང་བསྟན་རྒྱུན་ཉག་ཕྲ་བ་སྐྱ་ཆད་སྔོ་ལྡུག་ལྟ་བུའི་སྐབས་འདིར། རང་གི་འགན་བབས་ཁྱེད་རྣམས་ལ། དབང་ལུང་ཆོས་རྒྱུན་ཟབ་རྒྱས་སུ་ཕུལ་གྲུབ་པས་བློ་བདེ། ཁྱེད་བླ་སྤྲུལ་འདུས་པ་ཡོངས་ནས་སྒྲུབ་པ་ཉམས་ལེན་ལ་འབད་འབུངས་དང་། བསྟན་པ་འཛིན་སྐྱོང་སྤེལ་བའི་ཐུགས་སྟོབས་གཡེལ་ལྷོད་མེད་པ་དགོས་ཚུལ་སོགས་ཞལ་ཏ་གནད་སྨིན་མཛད། སྐྱོ་བྲག་གནས་རྒན་མར་ཞབས་སྐོར་དུ་བྱོན་སྐབས།  སྐྱོ་ཁོ་ཉིན་ཕུག་ཏུ་ཕེབས་ནས་ཞག་བཞུགས་མཛད་པའི་ཐོ་རེངས་གཟིམས་ཅུང་ཟད་ཡོལ་བ་ལས་སད་མ་ཐག། གསུང་འཕྲོས་སུ་མདངས་མཁའ་འགྲོ་མ་ཞིག་གིས་མེ་ཏོག་དཀར་དམར་གྱི་ཆུན་པོ་གཉིས་ལག་ཏུ་ཐོགས་ནས། དཀར་པོ་དེ་སྐྱོ་བྲག་དབུ་རྩེ་དང་། དམར་པོ་དེ་ཁང་ནེ་དགོན་དུ་གཏོར་སོང་བས།  ཁང་ནེ་དགོན་འདི་སྔར་ལས་དར་རྒྱས་ཇེ་ཆེར་འགྲོ་བ་རང་གིས་ཁག་ཁུར་ཆོག དེ་ཕྱིར་དགོན་འདི་འབའ་རོམ་པའི་རིང་ལུགས་འཛིན་པ་རྣལ་མ་ཞིག་ཡོང་དགོས་ཞེས་མཁར་པའི་དཔལ་ལྡན་སོགས་ལ་བཀའ་ལུང་ཞལ་ཏ་བསྩལ།
གཞན་ཡང་སྐྱོ་བྲག་བླ་གྲྭ་འདུས་སྡེ་ཡོངས་ཀྱིས་བཀའ་འདྲི་ཕུལ་ནས། དགུ་འཆམ་རྡོ་རྗེ་ཕུར་པའི་སྨད་ལས་དང་འབྲེལ་བ་ཉིད། མགོན་པོ་ཕྱག་བཞི་པའི་དགུ་འཆམ་ལ་ཞལ་བསྒྱུར་ན་ཞུས་པས། དེ་འབྲེལ་ཆགས་ཚུལ་དང་། དེ་ཉིད་སློབ་སྟོན་སོགས་ཀྱི་ཐུགས་འགན་རྗེ་ཉིད་ཀྱིས་གནང་བའི་ཞལ་བཞེས་ལྟར། སྐྱོ་བྲག་དབོན་པོ་དགེ་ལེགས་གཙོས་དགོན་པའི་ལས་འཛིན་རྣམས་བསམ་འགྲུབ་མཐོང་སྨོན་གླིང་དུ་ཕེབས་ནས། བླ་མ་རིན་པོ་ཆེ་ཉིད་ནས་སློབ་སྟོན་ཕྲ་ཞིབ་གནང་དོན་ལྟར་རྒྱུན་ལེགས་པར་ཚུགས་པ་དང་། དེ་རྗེས་ཤིང་གླང་ལོར་ནང་ཆེན་རྫོང་སྲིད་གྲོས་ཁང་གིས། སྒོམ་སྡེ་རི་ཁག་བཅོ་བརྒྱད་ཀྱི་ལོ་རྒྱུས་རྩོམ་པར་བསྐུལ་བས། དགོས་ཁྱད་ཀྱི་དབང་གིས་སྐྱོ་བྲག་ཏུ་བྱོན་ནས། ཟླ་བ་གཅིག་ལྷག་བཞུགས་ཏེ།༧དཔལ་ལྡན་འབའ་རོམ་བཀའ་བརྒྱུད་ཀྱི་རྣམ་ཐར་ཆོས་འབྱུང་མདོར་བསྡུས་གསལ་བྱེད་སྒྲོན་མེ་ཞེས་བྱ་བ་བརྩམས།  དེའི་སྐབས་སུ་གསལ་སྤྲུལ་རིན་པོ་ཆེར་ཟབ་དགུའི་གདམས་ཟབ་དུ་མ་དང་། ལྷག་པར་དུ། རྗེ་ཉིད་ཀྱིས་གསལ་སྤྲུལ་ལ།  རང་རེའི་མེ་ཏོག་ཕོག་པའི་ལྷ་སྐལ་བྱང་འབའ་རོམ་གྱི་གདན་ས་སླར་གསོའི་འོས་འགན་ཐུན་མོང་ལ་ཡོད་ཀྱང་། ང་རང་ལོ་ན་བགྲེས་པས་མི་འགྲུབ།  ལས་ཀ་འདིའི་འགན་ཁྱེད་ལ་བབ་པས་ཅིས་ཀྱང་སླར་གསོ་བྱེད་ཐབས་དང་གཅིག    སྐྱོ་བྲག་དབུ་རྩེའི་གདན་ས་འདིར་དར་རྒུད་ཅི་ལྟར་བྱུང་ན། འབའ་རོམ་བསྟན་པ་སྤྱིའང་དེ་ལྟར་འབྱུང་བ་གོང་མའི་ཞལ་རྒྱུན་ལ་ཡོད་པས།  འདི་དར་རྒྱས་ཡོང་ཐབས་དང་གཉིས། རང་རེའི་འབའ་རོམ་དགོན་ཁག་རྣམས་ཕྲིན་ལས་ཕྱག་བཞེས་གཅིག་གྱུར་མེད་པ་འདི། རྒྱལ་བའི་བཀའ་དང་། འཕགས་པའི་ལུང་། རིག་འཛིན་གོང་མའི་ཕྱག་བཞེས་དང་བསྟུན་ནས་འོས་མཚམས་ལེགས་སྒྲིག་མཛད་ཐབས་དང་གསུམ་གྱི་མཛད་བཟང་སྐྱོང་དགོས་པའི་རེ་བསྐུལ་དང་། ནན་ཏན་ཆེན་པོའི་འགན་འབུལ་གནང་བས།  གསལ་བྱེད་རིན་པོ་ཆེས་ཀྱང་ལེགས་སོའི་ཞལ་བཞེས་གནང་། གུ་རུ་རིན་པོ་ཆེའི་ས་གནད་མེ་བཙར་བཞེངས་པའི་མཆོད་རྟེན་ནག་ཆུང་བསྐྱར་བཞེངས་རབ་གནས་ཕུན་སུམ་ཚོགས་པ་མཛད། དུང་སྤྲུལ་རིན་པོ་ཆེ་དང་ལྷན་དུ་ཕེབས་ནས་སྐུ་འབུམ་དང་།  མེར་ཆེན་སོགས་སུ་གནས་གཟིགས།  ཏཱི་ཤྲཱིའི་གདུང་འབུམ་ལ་ཞབས་སྐོར་གནང་བ་དང་འབྲེལ།  བསྟན་འགྲོ་ཡོངས་ལ་དམིགས་པའི་ཐུགས་བསྐྱེད་སྨོན་ལམ་གྱིས་མཐའ་རྒྱས་གནང་།
ཤོར་མདའི་གསར་བཞེངས་མཆོད་རྟེན་ལ། དུང་སྤྲུལ་རིན་པོ་ཆེ་དང་། སྐྱོ་བྲག་གྲྭ་ཚང་ཉི་ཤུ་རྩ་གྲངས་བཅས་རབ་གནས་ཆོ་ག་རྒྱས་པར་མཛད། ཤོར་ཕུ་དགོན་ནས་ཀརྨ་ཚེ་བརྟན་གྱིས་གདན་ཞུས་ལྟར་ཕེབས་ནས་བདུན་ཕྲག་གཅིག་ལ་དབང་ལུང་ཟབ་ཁྲིད་རྒྱ་ཆེར་བསྩལ། ཚུར་ལམ་དཔལ་ཁ་ནས་བདེ་མོ་དགོན་དུ་ཞག་ཤས་བཞུགས་རྗེས་ཚངས་སར་ལྕི་ཉིན་སྐུ་ཅོ་བྲག་ཏུ་ཕེབས། ཝ་རྫོང་ཆོས་གླིང་དགོན་པའི་འདུས་སྡེས་ནུས་ཤུགས་གཅིག་བསྒྲིལ་གྱི་ཞབས་ཞུ་ལ་བརྟེན་ནས། སྟོང་ནག་རས་པ་བློ་གྲོས་རྡོ་རྗེའི་གདུང་འབུམ་ཞིག་གསོ་དང་། དྲི་མེད་རྣམ་གཉིས་བརྟེན་པའི་བཅའ་སྒྲུབ་རབ་གནས་ཉིན་བཅོ་ལྔས་ལེགས་གྲུབ་དང་།  གངས་ལྗོངས་གཙོ་བོར་གྱུར་པའི་ཡངས་པའི་རྒྱལ་ཁམས་ཀུན་ཏུ་རྒྱལ་བསྟན་དར་རྒྱས་ནུབ་མེད་དུ་བརྟན་ཅིང་། འགྲོ་ཀུན་རྣམ་མཁྱེན་རྫོགས་བྱང་ལ་འགོད་པའི་འཁོར་གསུམ་ཡོངས་དག་བསྔོ་སྨོན་གྱིས་རྒྱས་འདེབས་མཛད།
སྤྱིར་ཆོས་གླིང་དགོན་པའི་འདུས་སྡེ། བགྲེས་བཞོན་འདས་བཞུགས་ཐམས་ཅད་དད་དམ་རྣམ་པར་དག་པས་ལན་གཅིག་མ་ཡིན་པར། དུས་དང་རྣམ་པ་ཀུན་ཏུ་མཉེས་པ་གསུམ་གྱི་སྒོ་ནས་ཉེ་བར་བསྙེན་ནས། སྒྲུབ་བརྒྱུད་འབའ་རོམ་པའི་སྙན་བརྒྱུད་ཟབ་མོའི་སྐོར་དང་། ཟབ་གཏེར་ཧཱུྃ་ནག་སྙིང་ཐིག་གི་སྣོད་ལྡན་བརྒྱུད་འཛིན་གྱི་དྭངས་མར་གྱུར་པ་དང་། དེ་བཞིན་ཚངས་གསར་བདེ་མོ་དགོན་རྣམ་རྒྱལ་སྤྲུལ་སྐུ་སངས་རྒྱས་གྲགས་པའམ།  མཚན་དངོས་ཀརྨ་བདེ་ཆེན་ཕྲིན་ལས་རྣམ་རྒྱལ་ཡབ་སྲས།  དབུར་བཞུགས་འདུས་སྡེ་ཡོངས་ནས། ཐུན་མོང་མ་ཡིན་པའི་རིགས་ཀྱི་བདག་པོར་བཀུར།  སྲི་ཞུ་རྣམ་པར་དག་པས་འབའ་རོམ་པའི་བཀའ་སྲོལ་རྒྱུད་རྒྱ་གཞུང་སྒྲུབ་སྐོར་སྙན་བརྒྱུད་ཟབ་ཁྲིད་སྐོར་དང་། དགོངས་གཏེར་ཧཱུྃ་ནག་སྙིང་ཐིག་སོགས་ཟབ་རྒྱས་ཀྱི་གདམས་པ་རྒྱ་མཚོ་ལྟ་བུའི་བཅུད་ལ་རོལ་བར་མཛད། སྒྲུབ་བླ་ཀརྨ་འཇིགས་བཟང་ནས་དུས་འགྱུར་སྐབས་སྐུ་ངལ་དཀའ་ཚེག་ཆེན་པོས་གཅེས་ནོར་དུ་ཉར་ཚགས་མཛད་པའི་ཕྱག་དཔེ། འབའ་རོམ་ཆོས་སྤྱོད་རྙིང་པ། བསང་ཡིག་རྒྱས་པ། གསོལ་ཀ་མཐུས་ཚང་དངོས་གྲུབ་དཔལ་སྟེར། བསྐང་གསོལ་གདངས་ཡིག་སོགས་རྒྱུན་དཀོན་རིགས་ཀྱི་བསྟན་པའི་ཞབས་ཏོག་ལེགས་འགྲུབ་དང་། ཡང་བླ་སྒྲུབ་ཡེ་ཤེས་སྤྲིན་ཆེན་ཞུ་བསྐུལ་མཛད་ཚུལ་ཉིད་ཀྱི་ཕྱག་བྲིས་ལས་གསལ་བ་ནི། རང་ཉིད་བླ་མ་རིན་པོ་ཆེའི་མདུན་དུ་འབྱོར་སྐབས་རང་ལ་བཀའ་དྲིན་བརྗོད་མཐའ་བྲལ་བའི་བླ་མ་ཁྱེད་ལས་མེད་པས། བླ་མ་རིན་པོ་ཆེ་ལ་གསོལ་བ་འདེབས་པའི་བླ་སྒྲུབ་དུས་བཟང་རྣམས་ལ་ཚོགས་མཆོད་འབུལ་བདེ་བ་ཞིག་གནང་བར་ཞུ་ཞུས་པས། བླ་སྒྲུབ་ཡེ་ཤེས་སྤྲིན་ཆེན་བྱ་བ་གནང་བའི་གསང་བའི་གསོལ་འདེབས་སུ། གྲུབ་པའི་དབང་ཕྱུག་ཏིལ་རྡུང་གླིང་ཆེན་རས། །རྒྱལ་སྲས་ཚུལ་ཁྲིམས་སེངྒེ་དྲུང་རྨ་སེ། །ད་ལྟ་སྦས་ཚུལ་སྔགས་རིགས་གདོལ་སྤྱོད་འཆང་། །ལྷན་སྐྱེས་བདེ་བའི་རྡོ་རྗེར་གསོལ་བ་འདེབས། །ཞེས་འཁོད་འདུག་པས། རང་གིས་ཏིལ་རྡུང་ཞེས་པ་གྲུབ་ཆེན་ཏཻ་ལོ་པ་ཡིན་ནམ་བླ་མ་གྲུབ་ཐོབ་གཞན་ཞིག་ཡིན་སྙམ་ནས།  རིན་པོ་ཆེ་ལགས། ཏིལ་རྡུང་པ་གསུངས་པ་ཏཻ་ལོ་པ་རེད་དམ་ཞུས་པས། བླ་མའི་ཞལ་ནས།  ཏིལ་རྡུང་གསུངས་པ་ཏཻ་ལོ་པ་རེད། རང་གི་ཉམས་དང་རྨི་ལམ་འགའ་ནས། རང་ཉིད་ཏཻ་ལོ་པ་དངོས་ཡིན་པའི་སྣང་ཚུལ་དང་། རྒྱ་གར་ཆུ་བོ་གངྒ་ནས་སྤྱོད་པ་སྐྱོང་བ་རྣམས་ཀྱང་དྲན་འདུག   སྐབས་འགར་གྲུབ་ཆེན་གླིང་རས་ཡིན་སྣང་དང་། སྐབས་འགར་རྒྱལ་སྲས་ཚུལ་ཁྲིམས་སེངྒེ་ཡིན་སྣང་སོགས་འབའ་རོམ་པའི་ཆོས་ལ་ཉམས་པ་སོར་ཆུད་ཀྱི་བག་ཆགས་འཇོག་སྐབས།  སྔོན་གནས་རྗེས་དྲན་ཀྱི་སྣང་ཚུལ་ཡོང་འདུག་པས། རང་ཉིད་རྒྱལ་སྲས་ཚུལ་ཁྲིམས་སེངྒེའི་རྣམ་འཕྲུལ་དུ་ངེས་ཤེས་ཀྱང་ཡོད། ཚུལ་ཁྲིམས་སེངྒེའི་གསང་མཚན་ལ་ལྷན་སྐྱེས་བདེ་བའི་རྡོ་རྗེ་ཞུ་བ་རེད། བླ་སྒྲུབ་འདི་རྒྱལ་སྲས་ཚུལ་ཁྲིམས་སེངྒེའི་བླ་སྒྲུབ་བྱས་ནའང་ཆོག། རྒྱན་ཆ་ལུགས་འདི་ཚུལ་ཁྲིམས་སེངྒེའི་རྒྱན་ཆ་ལུགས་རེད། ཁྱེད་ཀྱིས་ང་ཡི་བླ་སྒྲུབ་དགོས་ཟེར་བས་ང་ཡི་བླ་སྒྲུབ་ཀྱང་ཡིན། ང་ལ་བླ་མས་གསང་མཚན་བདེ་བའི་རྡོ་རྗེ་གནང་བྱུང་། རྒྱལ་སྲས་ཚུལ་ཁྲིམས་སེངྒེ་གླིང་ཆེན་རས་པའི་རྣམ་འཕྲུལ་རེད། གྲུབ་ཐོབ་གླིང་རས་ནི་ཏཻ་ལོ་པའི་རྣམ་འཕྲུལ་རེད། དེ་ཕྱིར་རང་གི་ཉམས་ལ་སྐབས་འགའ་ཏཻ་ལོ་པ་ཡིན་སྣང་དང་། སྐབས་འགར་གླིང་རས་པ་དང་། སྐབས་འགར་ཚུལ་ཁྲིམས་སེངྒེ་ཡིན་སྣང་བཅས་དེ་ལྟར་ངེས། དྲུང་རྨ་སེ་ནི་རང་གི་རྩ་བའི་བླ་མ་ཁྱུང་སྤྲུལ་རིན་པོ་ཆེ་པདྨ་ཕྲིན་ལས་རྒྱ་མཚོ་ཐོག་མར་མཇལ་སྐབས། ཁྱེད་རང་དྲུང་རྨ་སེའི་རྣམ་འཕྲུལ་དུ་གསལ་བས་དེ་ཕྱིར་ཁྱེད་ཀྱི་མཚན་ལ་འཇམ་དབྱངས་བློ་གྲོས་རིན་ཆེན་གསོལ་བ་ཡིན་གསུངས་པས། གསོལ་འདེབས་འདིར་བཀོད་པ་ཡིན་གསུངས། ཞེས་འཁོད་པའི་ཀརྨ་འཇིགས་བཟང་ཕྱག་བྲིས་འདི་ནི་ཡིད་གཏད་ཕེར་ཞིང་ངེས་ཤེས་འདྲོངས་པའི་ལེགས་བཤད་འདུག
ཟླ་སྤྲུལ་གསུམ་པ་ཀརྨ་ངེས་དོན་སྒྲུབ་བརྒྱུད་ཆོས་ཀྱི་ཉི་མ་དཔལ་བཟང་པོ་མཆོག རབ་རྒྱལ་ཆུ་ཁྱི་༡༩༨༢ལོར་རྒྱ་གར་ནས་གཞིས་ཕེབས་དུས། ཚངས་གསར་དགོན་དུ་ཕེབས་སྐབས། ཐུགས་ཉམས་ལ་ཐོལ་བྱུང་དུ་ཤར་བའི་སྐུ་བསྟོད་ཕུལ་བ་ནི།  ཨོཾ་བདེ་ལེགས་སུ་གྱུར་ཅིག། དར་མ་དབང་ཕྱུག་མཆོག་ལ། །བདག་གིས་དད་པས་མཇལ་ཚེ། །སྟག་ཤམ་རུས་རྒྱན་མེད་ཀྱང་། །ཧེ་རུ་ཀ་དཔལ་དངོས་ཡིན། །ཕྱི་རོལ་མ་དག་སྣང་ངོར །  །རྩིང་སྤྱོད་ཧཱུྃ་ཤི་ཕཊ་རལ། །སྦ་འཁར་ཀླད་ལ་སྐོར་བཞིན། །སྐྲ་དང་ཁ་སྤུ་གཟེངས་ནས། །བལྟས་ན་གཤིན་རྗེ་ཁྲོས་པ། །བཏང་ན་བྱིས་པ་བསམ་མེད། །བཟུང་ན་སྨྱོན་པ་ཟང་ཐལ། །བཞག་ན་ཚེ་ཡི་རིག་འཛིན། །གསོལ་བ་ལན་བརྒྱར་འདེབས་སོ། །ཟླ་བཟང་སྤྲུལ་མིང་པས་སོ། །ཞེས་ཕུལ།
ཡུག་གི་བིའུ་རུ་དགོན་པས། གཤིན་རྗེ་ཁྲོ་ཆུ། སྲི་ཟློག གདུགས་དཀར་སོགས་འདོད་ཆོས་ཅི་རིགས་དང་། བྲག་སེར་དགོན་སོགས་སུ་གཏེར་གསར་ཆོས་སྐོར་རག་རིམ་སོགས་གནང་བས་མཚོན་སྡོམ་པའི་དགོན་ཁག་དང་།      བླ་ཁྱབ་དགོན།  ལྷ་ལམ་དགོན། ཆོས་གླིང་དགོན་སོགས་ལྕི་ཉིན་སྲིབ་དགོན་ཁག་རྣམས་དང་། ཀཿབཀྲ་ཤིས་དགོན་སོགས་ཀཿགཞུང་ཤོག་ཀའི་དགོན་ཁག་རྣམས་ཀྱི། སྤྱི་དང་བྱེ་བྲག་གི་བླ་གྲྭ་སོ་སོའི་ཞབས་ལ་མ་བཏུད་པ་མེད་པ་ལྟ་བུ་དང་། དམིགས་གསལ་རྗེ་ཉིད་ཀྱི་མདུན་ནས་མགོན་པོ་བསྟན་གྲགས་སྤྲུལ་སྐུ་ཚེ་དབང་བདུད་འདུལ་གྱིས། ཀློང་ཆེན་སྙིང་ཐིག  འབྲི་གུང་ལམ་མཁྱེན་འབྲོང་པ་རྒྱལ་པོས་མགོན་པོ་དང་། ལྷ་མོ། ཐང་རྒྱལ་ཚེ་སྒྲུབ་སོགས་གདམས་ཟབ་སྣ་ཚོགས། ངག་འཕྲིན་སྤྲུལ་སྐུ་ཚེ་དབང་བདེ་ཆེན་གྱིས་དྲག་པོ་ཆོས་སྐྱོང་དགོངས་འདུས་སོགས་དང་། སྟོང་ནག་བླ་མ་ནོར་བུས་གདམས་ངག་ཟབ་དགུ་མང་པོ། ཚངས་གསར་བླ་མ་ཨོ་སྨུག་དང་། སེ་བོ་བླ་མ་ཀར་འཛིན་རྣམ་གཉིས་ཀྱིས།  ཆོས་དང་གདམས་ཟབ་གསན་པ་མཐའ་ཡས་ཤིང་།  ཁྱད་པར་རྗེ་ཉིད་ཀྱི་དགོངས་གཏེར་དང་། སྙན་བརྒྱུད་ཀྱི་གདམས་པ་ཐུགས་ཀྱི་བདུད་རྩིར་བསྟེན།
རྟ་རྣ་དགོན་དུ་བཀའ་བརྒྱུད་སྔགས་མཛོད་སྐབས་དེར་འདུས་བླ་གྲྭ་ཡོངས་ལ་བདེ་མཆོག་ནམ་མཁའ་དང་མཉམ་པའི་རྒྱུད་དང་། བདེ་མཆོག་སྡོམ་འབྱུང་གི་རྒྱུད། མགོན་པོ་ཕྱག་བཞི་པ། གྲི་ཁུག་རྩེགས་པའི་རྒྱུད། དངོས་གྲུབ་འབྱུང་བའི་ལྷ་མོའི་རྒྱུད། ཁྲག་མཚོ་ཁོལ་མའི་རྒྱུད་ཆེ་ཆུང་གཉིས་སོགས་ལྗགས་ལུང་བསྩལ་བས་མཚོན་མདོ་རྒྱུད་མན་ངག་ཟབ་དགུའི་གདམས་པས་ལས་ཅན་གྱི་གདུལ་བྱ་རྣམས་བྱང་གྲོལ་གྱི་གནས་ལ་བཀོད་ནས། སྒྲུབ་བརྒྱུད་སྙིང་པོའི་བསྟན་པ་དར་ཞིང་རྒྱས་པར་མཛད།
ཟབ་གཏེར་དགོངས་པའི་གཏད་རྒྱ་གྲོལ་བའི་བདག་རྐྱེན་ལས།  བོད་ཡུལ་རྒྱལ་བའི་བསྟན་པ་རིན་པོ་ཆེ་མཐའ་དམག་ཀླ་ཀློའི་དཔུང་གིས་བཅོམ་ནས། བསྟན་འཛིན་ཕལ་མོ་ཆེ་བཙོན་འཇུག་དང་། སྐུ་སྲོག་རྐྱེན་ལམ་དུ་བཏང་ཞིང་། འགྲོ་བའི་བདེ་སྐྱིད་མིང་གི་ལྷག་མར་བཏང་བས།  ནད་མུག་མཚོན་འཁྲུགས་ཀྱི་དུཿ་ཁས་བར་མེད་དུ་གཟིར་བའི་སྐལ་ངན་དུས་ཁུག་གི་འཚུབས་འགྱུར་ནང་། རྗེ་ཉིད་འགལ་རྐྱེན་གང་གིས་ཀྱང་མ་ཚུགས་པར་གསང་གསུམ་རྡོ་རྗེའི་ཁམས་སུ་བརླིང་ཞིང་། མཐར་ཐུག་ཉི་མ་སྤྲིན་ལས་གྲོལ་བ་བཞིན་བསྟན་འགྲོ་ཕན་བདེའི་རྫོགས་ལྡན་གསལ་བའི་ཕྲིན་ལས་ཀྱི་འོད་སྣང་ས་གསུམ་དུ་ཁྱབ་པར་བརྡལ། གདུལ་བྱ་གང་ལ་གང་འདུལ་གྱི་རོལ་གར་སྒྱུ་འཕྲུལ་རྡོ་རྗེའི་བཀོད། ཞི་བརྗིད་ཆགས་ཁྲོ་ལས་བཞི་ལྷུན་གྲུབ་ཀྱི་མཛད་པས། གདུལ་བྱའི་ལས་སྐལ་གྱིས་འཆུན་ཚོད་རྣམས་ཡོངས་སུ་གྲུབ་ནས། དུས་གསུམ་ཀུན་ཏུ་འགྲོ་འདུལ་ཐུགས་རྗེའི་ཕྲིན་ལས་ཇི་སྲིད་ནམ་མཁའ་དང་མཉམ་པའི་སེམས་ཅན་ཐམས་ཅད་ཀྱི། ལས་དང་ཉོན་མོངས་པའི་མཐས་གཏུགས་པ་དེ་སྲིད་རྒྱུན་མི་འཆད་པའི་བདག་ཉིད་ཆེན་པོ་གང་ཉིད། རྟག་འཛིན་ཅན་རྣམས་སྐྱོ་བ་སྐྱེད་པ་དང་། ཞིང་གཞན་གྱི་གདུལ་བྱ་རྣམས་ལ་བརྩེ་ཆེན་ཡེ་ཤེས་ཀྱིས་གཟིགས་པའི་དོན་ཆེན་མཐའ་ཡས་པ་ལ་དགོངས་ནས། དགུངས་གྲངས་དོན་དྲུག་བཞེས་པ། རབ་བྱུང་བཅུ་བདུན་པའི་ལྕགས་རྟ་སྤྱི་ལོ༡༩༩༠ལོའི་ནག་པ་ཟླ་བའི་ཚེས་ཉེར་བརྒྱད་ཉིན། དབུ་གུར་གསར་ཕུབ། གསོལ་ཐབ་གསར་བཅའ་སོགས་མ་འོངས་བསྟན་པ་མཐའ་རྒྱས་ཀྱི་རྟེན་འབྲེལ་ལེགས་འགྲིགས་ཀྱིས་ངོ་མཚར་བའི་རྣམ་པ་དུ་མ་དང་བཅས། དགོངས་པ་ཆོས་དབྱིངས་སུ་འཐིམ་པའི་ཚུལ་བསྟན།
དེ་ཉིན་ནམ་མཁའ་གཡའ་དག་པའི་ཀློང་ནས། མེ་ཏོག་གི་ཆར་གྱིས་སྣ་ཁྲིད་པའི་གདུང་ཆར་ཉིན་མཚན་ཀུན་ཏུ་བབས་པས། སྐབས་དེར་ཆར་མེད་ཚད་པས་གདུང་ཞིང་སྐྱེ་འགྲོའི་རེ་ལྟོས་གནམ་ལ་འཆའ་བ་ལ་ས་ཚིག་ཆར་སྨིན་གྱིས་ཞིང་འབྲོག་ཐམས་ཅད་ཀུན་དགའི་གནས་ལ་བཀོད།
ནང་ཆེན་རྒྱལ་སྲས་ཕྲིན་ལས་ཀུན་ཁྱབ་བམ། མཚན་ཡོངས་གྲགས་ཨ་ཆེན་རིན་པོ་ཆེ། ཁུལ་སྲིད་གྲོས་ཚོགས་འདུའི་སྐབས་རྣམས་དང་། བྱམས་མགོན་ཏཱ་ཡི་སི་ཏུ་རིན་པོ་ཆེ་ཤིང་བྱི་ལོར་སྐྱོ་བྲག་ལ་ཕེབས་སྐབས་སོགས་ལ་འབྲེལ་འདྲིས་ཐུགས་ནང་གཤིན་པའི་སྟབས་ཀྱིས།  ས་སྦྲུལ་ལོར་སྡོམ་པར་ཕེབས་སྐབས་མཇལ་འཕྲད་དུ་བྱོན་ནས། ལྷ་ཆེན་ཚོགས་ཀྱི་བདག་པོའི་སྲོག་གཏད་རྗེས་གནང་ཕུལ་བ་དང་། ཡང་ལྕགས་རྟ་ལོར་སྐུ་ཡི་བསྙུན་གསོལ་དུ་ཕེབས་ཤིང་སྐུ་ཞི་བར་གཤེགས་རྗེས། ན་མོ་གུ་རུ་མ་ཏི་རཏྣ་ཡེ། ཚད་མེད་ཡེ་ཤེས་ཐུགས་རྗེའི་ལྷ་ལམ་ནས། །ཞེས་པའི་འདས་རྗེས་གསོལ་འདེབས་ཕུལ། མགར་ཆེན་རིན་པོ་ཆེ་དཀོན་མཆོག་རྒྱལ་མཚན། དུང་སྤྲུལ་རིན་པོ་ཆེ་ཀརྨ་བློ་གྲོས་ཆོས་མཆོག་སོགས་རིམ་པར་ཕེབས། དགོངས་རྫོགས་སྐབས་སྐུ་གདུང་བདུན་ཕྲག་གསུམ་ལ་ཚོགས་ཞིང་དུ་བཞུགས་སུ་གསོལ་ཚེ་ནམ་མཁའ་ལས་འཇའ་འོད་ཀྱི་གུར། མེ་ཏོག་གི་ཆར། རོལ་མོའི་སྒྲ་སོགས་ངོ་མཚར་བའི་རྣམ་པ་མང་པོ་དང་། བདེ་མོ་སྤྲུལ་སྐུ་སངས་རྒྱས་གྲགས་པ་སོགས་བླ་ཁག་རྣམས་ཀྱིས་སྐུ་གདུང་ཞུགས་འབུལ་ཆོ་གའི་སྐབས་བསེར་བུའི་རླུང་འཇམ་ཞིང་། ཕྱོགས་བཞི་མཚམས་བརྒྱད་གནམ་ས་བར་སྣང་གི་ཁྱོན་ཀུན་ཏུ། ཁ་དོག་སྣ་ཚོགས་པའི་འཇའ་འོད་ཀྱི་དྲྭ་བས་སྦྲེལ། ཤིང་ལོའི་དབྱིབས་དང་། པ་ཏྲ་འཛིང་པ་ལྟ་བུ་ལ་སོགས་པའི་སྣང་བརྙན་ངོ་མཚར་བའི་ཆུ་འཛིན་གྱིས་ནམ་མཁའ་བར་སྣང་ཡོངས་སུ་ཁེབས་པ་དང་། བྱ་བྱིའུ་རྣམས་ཀྱིས་ཅ་ཅོའི་སྒྲ་དབྱངས་སྙན་པར་སྒྲོགས་པ་དང་། དད་ལྡན་ ཁྲོམ་ཚོགས་ཀུན་གྱིས་གུས་ཕྱག་གདུང་དབྱངས་དང་། བླ་སྤྲུལ་དགེ་འདུན་རྣམས་ཀྱིས་སེར་ཕྲེང་བྱིན་འབེབས། རོལ་མོ་འབུད་བཀྲོལ། གསུང་ཆོག་གྱེར་དབྱངས་ཀྱི་ཁྲོད་ནས་དེར་འཁོད་ཐམས་ཅད་མོས་གུས་སྐྱོ་གདུང་ཚད་མེད་ཀྱི་ངང་། སྣང་སེམས་འཁྲུལ་པ་རང་འགག་ཏུ་འགྲོ་བ་བྱུང་།
རྒྱལ་ཀུན་མཁྱེན་པའི་ལྷ་ལམ་ཡངས་པ་རུ། །
བརྩེ་ཆེན་གཟུགས་སྐུའི་དཀྱིལ་འཁོར་བྲི་གང་བྲལ། །
ནུས་པས་ལས་ཉོན་སྲིད་པའི་འདམས་སྐེམས་ཤིང་། །
འགྲོ་བློའི་མ་རིག་མུན་པ་སེལ་མཛད་པའི། །
རྗེ་བཙུནབླ་མའི་གསང་གསུམ་རྣམ་པར་ཐར། །
སྲིད་ཞིའི་ཞིང་ཀུན་མཛེས་པའི་རྒྱན་དུ་གསལ། །
ཞེས་ཐོག་མཐའ་བར་གསུམ་དུ་དགེ་བ། སྐུ་གསུང་ཐུགས་རྡོ་རྗེའི་རྣམ་ཐར་རྨད་བྱུང་སྐུ་གསུམ་ཡེ་ཤེས་སྒྱུ་འཕྲུལ་དྲྭ་བའི་རྟོགས་བརྗོད། གདུང་སྲས་མགོན་པོ་མཐར་ཕྱིན་སོགས་རྡོ་རྗེའི་མཆེད་གྲོགས་རྣམས་ཀྱི་གསུང་གསང་སོ་སོའི་ཟིན་བྲིས་རྣམས་ཀྱི་སྙིང་པོ་དང་།  རང་གི་མཐོང་ཐོས་རྣམས་རག་བསྡུས་སུ་བཀོད་པའི་སྐབས་ཏེ་ལེ་ཚན་དང་པོའོ།  །
ཚད་མ་རིག་པ་
སྤྱིའི་མཚན་ཉིད།
ཚད་མ་རིག་པ་ཞེས་པ་ནི།གཞན་གྱི་ལོག་པར་རྟོག་པ་ཚར་གཅོད་པར་བྱེད་པའི་རིག་པའི་གནས་ཞིག་ཡིན།དེ་ཡང་དོན་གྱི་གནས་ལ་འཁྲུལ་པ་ཚར་གཅོད་པ་སྟེ། གཞལ་བྱ་ཡུལ་དང༌། འཇལ་བྱེད་ཡུལ་ཅན་དང༌།དེ་རྟོགས་བྱེད་ཀྱི་ཐབས་བཅས་ཞིབ་མོར་གཏན་ལ་འབེབས་པར་བྱེད་པའི་རིག་པའི་གནས་ཞིག་ལ་ཟེར།དེ་ལྟར་སྟོན་པའི་ཕྱི་རོལ་པ་དང༌། ནང་པའི་གཞུང་སོ་སོར་ཡོད།ནང་པའི་གཞུང་ལ་བཀའ་དང་བསྟན་བཅོས་གཉིས་ལས།ཕྱི་མ་ནི་སློབ་དཔོན་ཆེན་པོ་ཕྱོགས་ཀྱི་གླང་པོས་མཛད་པའི་ཚད་མ་ཀུན་བཏུས་སོགས་དང༌།སློབ་དཔོན་ཆེན་པོ་དཔལ་ཆོས་ཀྱི་གྲགས་པས་མཛད་པའི་ཚད་མ་སྡེ་བདུན་དང༌།དེ་དག་གི་འགྲེལ་བ་ཤིན་ཏུ་མང་པོ་ཡོད་དོ།།
སྒྲ་ཡངས་འཇུག་དང་དོག་འཇུག་གི་དོན།
སྤྱིར་བཏང་ལ་ཚད་མའི་དོན་ནི་སླུ་བ་མེད་པའམ་མི་བསླུ་བ་སྟེ་རང་གིས་རྟོགས་བྱའི་དོན་དངོས་ལ་མ་འཁྲུལ་བ་དང། དོན་དངོས་དང་མཐུན་པ་ཞིག་ལ་ཟེར་ཞིང་། དེ་ཡང་གཞལ་བྱའི་གྲངས་དང་ཆེ་ཆུང་ལ་སོགས་པའི་ཚད་ལ་འཁྲུལ་བ་མེད་པ་དང་། ཡང་ན་རྒྱུ་མཚན་དང་གཏན་ཚིགས་ཡང་དག་པའི་སྒོ་ནས་འཁྲུལ་བ་མེད་པ་ཞིག་ལ་ཚད་མར་འཇོག་པ་ཡིན་ལ། བསམ་བློ་གང་ཞིག་ཚད་མ་ཡིན་མིན་དེ་ཡང་བསམ་བློ་དེས་ངོས་འཛིན་བྱས་པའི་དོན་དེ་གནས་ཚུལ་དངོས་དང་མཐུན་ཡོད་མེད་ཀྱི་སྒོ་ནས་འཇོག་པ་ཡིན།
འབྲེལ་ཡོད་བརྩམས་ཆོས་བྱུང་བའི་དཀར་ཆག་དང་དེའི་ལོ་རྒྱུས།
སྤྱིར་བཏང་ཚད་མ་རིག་པ་ཞེས་པ་སྒྲ་ཡངས་པའི་དབང་དུ་བྱས་ཏེ་བཤད་ན་རྟོག་གེའི་རིག་པ་ལ་ཡང་གོ་ཆོག་པ་ལྟར། རྟོག་གེའི་རིག་པ་ནི་རྒྱ་གར་དུ་སངས་རྒྱས་ཆོས་ལུགས་མ་བྱུང་གོང་གི་ལོ་མང་པོ་ཞིག་གི་སྔོན་ནས་དྲང་སྲོང་ལྷའི་བླ་མ་ཞེས་པས་སྐྱེ་བ་སྔ་ཕྱི་མེད་པར་སྟོན་པའི་བསྟན་བཅོས་ཐོག་མར་བརྩམས་ཤིང་། དེ་མཚུངས་དྲང་སྲོང་འཇིག་རྟེན་མིག་ཅེས་པས་ལས་རྒྱུ་འབྲས་མེད་པར་སྟོན་པའི་བསྟན་བཅོས་བརྩམས། དེ་ནས་མུ་སྟེགས་པའི་སྟོན་པ་དྲང་སྲོང་སེར་སྐྱ་ཞེས་པས་ཤེས་བྱ་ཐམས་ཅད་རྣམ་གྲངས་ཉི་ཤུ་རྩ་ལྔར་འདུས་པར་སྟོན་པའི་བསྟན་བཅོས་བརྩམས།
སངས་རྒྱས་ཆོས་ལུགས་རྒྱ་གར་དུ་དར་རྗེས་སངས་རྒྱས་ཤཱཀྱ་ཐུབ་པ་རང་ཉིད་ཀྱིས་གསུངས་པའི་མདོ་སྡེ་མང་པོས་ཚད་མ་གསུམ་གྱི་རྣམ་བཞག་སྐོར་བསྟན། རྗེས་སུ་དུས་རབས་བདུན་པའི་འགོ་ཙམ་དུ་སློབ་དཔོན་དབྱིག་གཉེན་གྱི་སློབ་མ་རང་ལས་མཁས་པ་བཞིའི་ནང་ཚན་ཚད་མ་ལ་མཁས་པ་སློབ་དཔོན་ཕྱོགས་ཀྱི་གླང་པོས་ཐོག་མར《དམིགས་པ་བརྟག་པ》དང《སེལ་བར་བརྟག་པ》སོགས་བསྟན་བཅོས་ཐོར་བུ་བརྒྱ་རྩ་བརྒྱད་མཛད། རྗེས་སུ་བསྟན་བཅོས་དེ་དག་གི་བརྗོད་དོན་རྣམས་ཕྱོགས་གཅིག་ཏུ་བསྡུས་ནས་སྟོན་པའི་བསྟན་བཅོས་བརྩམས་པར་བཞེད་ནས《ཚད་མ་ཀུན་བཏུས》མཛད། འདི་ལ་ལེའུ་དྲུག་སྟེ། མངོན་སུམ་ལེའུ། རང་དོན་རྗེས་དཔག་གི་ལེའུ། གཞན་དོན་རྗེས་དཔག་གི་ལེའུ། དཔེ་དང་དཔེ་ལྟར་སྣང་བ་བརྟག་པའི་ལེའུ། གཞན་སེལ་བརྟག་པའི་ལེའུ། ལྟག་ཆོད་བརྟག་པའི་ལེའུ་བཅས་དྲུག་ཡོད། སློབ་དཔོན་ཕྱོགས་གླང་སྐུ་གཤེགས་རྗེས་སློབ་དཔོན་ཆོས་ཀྱི་གྲགས་པས་སློབ་དཔོན་དབང་ཕྱུག་སྡེའི་དྲུང་དུ《ཚད་མ་ཀུན་འཏུས》ཚར་གསུམ་གསན་ནས་སློབ་དཔོན་གྱི་གནང་བ་ཐོབ་པ་ལྟར《ཚད་མ་སྡེ་བདུན》བརྩམས་པར་མཛད་ཅིང་། 《ཚད་མ་སྡེ་བདུན》ནི་གཙོ་བོ་ལུས་ལྟ་བུའི་བསྟན་བཅོས་གསུམ(རྒྱས་པར་སྟོན་པ《ཚད་མ་རྣམ་འགྲེལ》 འབྲིང་དུ་སྟོན་་པ《ཚད་མ་རྣམ་ངེས》 བསྡུས་ནས་སྟོན་པ《ཚད་མ་རིགས་ཐིགས》བཅས)དང་འཕྲོས་པ་ཡན་ལག་ལྟ་བུའི་བསྟན་བཅོས་བཞི(རང་དོན་ལེའུ་ལས་འཕྲོས་པ《གཏན་ཚིགས་རིགས་པ》དང་། ལྟག་ཆོད་ཀྱི་འབྲེལ་བ་གཏན་ལ་འབེབས་པ《འབྲེལ་བ་བརྟག་པ》 གཞན་དོན་ལེའུ་ལས་འཕྲོད་པ་《རྒྱུད་གཞན་གྲུབ་པ》དང《རྩོད་པའི་རིགས་པ》གཉིས་བཅས་ཡིན)བཅས་བཞི་ཡོད། དེ་དག་གི་ནང་ནས《ཚད་མ་རྣམ་འགྲེལ》ལ་ལེའུ་བཞི་སྟེ། རང་དོན་ལེའུ། ཚད་མ་གྲུབ་པའི་ལེའུ། མངོན་སུམ་ལེའུ། གཞན་དོན་ལེའུ་བཅས་ཡོད། 《ཚད་མ་རྣམ་ངེས》ལ་ལེའུ་གསུམ་སྟེ། མངོན་སུམ་ལེའུ། རང་དོན་ལེའུ། གཞན་དོན་ལེའུ་བཅས་ཡིན།《ཚད་མ་རྣམ་འགྲེལ》ལ་སློབ་དཔོན་ལྷ་དབང་བློ་དང་། ཤཱཀྱ་བློ་གཉིས་ཀྱི་འགྲེལ་པ་ཡོད་ཅིང་། སློབ་དཔོན་དུལ་བ་ལྷས《ཚད་མ་སྡེ་བདུན》ཀ་ལ་འགྲེལ་པ་ཡོད་ལ། རྒྱན་མཁན་པོ་ཤེས་རབ་འབྱུང་གནས་ཀྱིས《ཚད་མ་རྣམ་འགྲེལ》ལ་འགྲེལ་པ་མཛད། སློབ་དཔོན་ཆོས་མཆོག་གིས《ཚད་མ་རྣམ་ངེས་ཀྱི་འགྲེལ་པ་འཐད་ལྡན་ཆེན་མོ》《རིགས་ཐིགས་ཀྱི་འགྲེལ་པ་སློབ་མ་ལ་ཕན་པ》སོགས་ཚད་མའི་གཞུང་མང་པོ་ཡོད། ཚད་མའི་བསྟན་བཅོས་དེ་དག་བོད་དུ་བསྒྱུར་བ་ནི་ཐོག་མར་རྒྱལ་པོ་ཁྲི་སྲོང་ལྡེ་བཙན་གྱི་དུས་སུ་བོད་ཀྱི་ལོ་ཙཱ་བ་རྨ་དགེ་བའི་བློ་གྲོས་ཀྱིས《ཚད་མ་རྣམ་འགྲེལ》ཐོག་མར་བསྒྱུར། རྗེས་སུ་དུས་རབས་བཅུ་གཅིག་པའི་མཇུག་ཏུ་རྔོག་ལོ་ཙཱ་བ་བློ་ལྡན་ཤེས་རབ་ཀྱིས《ཚད་མ་སྡེ་བདུན》བོད་སྐད་དུ་བསྒྱུར་ཞིང་། 《ཚད་མ་རྣམ་ངེས》ལ་འགྲེལ་བཤད་མཛད། ས་སྐྱ་པཎ་ཆེན་ཀུན་དགའ་རྒྱལ་མཚན་གྱིས《ཚད་མ་རིགས་གཏེར》འགྲེལ་པ་དང་བཅས་པ་མཛད། གཞན་ཡང་ས་སྐྱའི་མཁས་པ་ཆེན་པོ་གཡག་རོང་པ། པཎ་ཆེན་ཤཱཀྱ་མཆོག་ལྡན། འུ་ཡུག་པ་རིགས་པའི་སེང་གེ། ཉ་དབོན་ཀུན་དགའ་དཔལ་བ། རྗེ་བཙུན་རེད་མདའ་བ་སོགས་དང་། རྗེ་ཙོང་ཁ་པ། རྒྱལ་ཚབ་དར་མ་རིན་ཆེན། མཁས་གྲུབ་དགེ་ལེགས་དཔལ་བཟང། པཎ་ཆེན་མཆོག་ལྷ་འོད་ཟེར། གྲྭ་ཆུང་བ་ཡོན་ཏན་རྒྱ་མཚོ། ཏཱ་ལའི་བླ་མ་སྐུ་ཕྲེང་དང་པོ་དགེ་འདུན་གྲུབ། དྲུང་ཆེན་ལེགས་པ་བཟང་པོ། པཎ་ཆེན་བསོད་ནམས་གྲགས་པ། འཇམ་དབྱངས་དགའ་བའི་བློ་གྲོས། ཐོས་བསམ་གླིང་པཎ་ཆེན་བསོད་ནམས་རྒྱལ་མཚན། དཔག་ཐོག་པ་སངས་རྒྱས་དཔལ་རིན། བྱང་སྟོན་བློ་གྲོས་རྒྱ་མཚོ། ཀུན་མཁྱེན་ཆོས་འབྱོར་དཔལ་བཟང། རྟ་ནག་དགེ་འདུན་བློ་བཟང་། ཐོས་བསམ་གླིང་དྲི་མེད་བཤེས་གཉེན། ཀ་བཞི་འཛིན་པ་དགེ་འདུན་བསམ་གྲུབ། ཀུན་མཁྱེན་བསྟན་པ་དར་བཟང་། ཁྲི་སྨོན་སྨོན་ལམ་དཔལ་བ། གངས་ཅན་སྟོབས་ལྡན་འོད་ཟེར། པཎ་ཆེན་བྱམས་པ་ཆོས་མཆོག། གངས་ཅན་ཆོས་སྐུ་དཔལ་འབྱོར། རྗེ་བཙུན་ཆོས་ཀྱི་རྒྱལ་མཚན། མུས་པ་བློ་གྲོས་སེང་གེ འཇམ་དབྱངས་བཞད་པ་ངག་དབང་བརྩོན་འགྲུས་སོགས་ཀྱིས་མཛད་པ་སོགས་ཆོས་ལུགས་གྲུབ་མཐའ་རིས་མེད་ཀྱི་མཁས་དབང་མང་པོས་མཛད་པ་ཡོད།
ལྷམ་བུ་ཆུ་གཤེར་
ལྷམ་བུ་ཆུ་གཤེར་ནི་འབུ་ཞིག་སྟེ། རྒྱ་ནག་གི་སྐད་དུ་ཆིན་ཐིན་ཟེར།
པཉྩ་ལི་ཀ་
པཉྩ་ལི་ཀ་ནི་ཙ་ཀ་ལི་ཀའི་དར་ཤ་མི་སྒྲིབས་པ་སྟེ་ལྷའི་གོས་ཡིན། ལྷ་དང་ལྷ་མོ་ཕལ་ཆེར་གྱི་སྨད་དཀྲིས་ལ་འོང༌།
བསྟངས་པ་
བསྟངས་པ་ནི་ཕན་གདགས་པར་བྱའོ། །སྟོངས་འགྲོགས་ཡང་ཕན་གདགས་པའི་བརྡ་རྙིང་ངོ༌། །
ཨུ་པ་སི་ཀ་
ཨུ་པ་སི་ཀ་ནི་དགེ་བསྙེན།
དོ་ཀེར་
དོ་ཀེར་ནི་ཐོར་ཅོག །
དཀྱེལ་ཆེ་
དཀྱེལ་ཆེ་ནི་ཁོང་ཡངས་པ།
ཕྱག་རྒྱ་ལྔ་
ཕྱག་རྒྱ་ལྔ་ནི། འཁོར་ལོ་དང༌། རྣ་ཆ་དང༌། ནོར་བུ་སྟེ་མགུལ་རྒྱན་དང༌། ལག་གདུབ་དང༌། སྐེ་རགས་ནི། མི་བསྐྱོད་པ་དང༌། འོད་དཔག་མེད་དང༌། རིན་འབྱུང་དང༌། རྣམ་སྣང་དང༌། དོན་ཡོད་དེ་སངས་རྒྱས་ལྔ་རྣམ་པར་དག་པ་འདི་རྣམས་ཀྱིས་རྒྱས་གདབ་པའི་ཕྱིར་ཕྱག་རྒྱར་རབ་དུ་གྲགས་སོ། ། ཞེས་དང་། ཕྱག་རྒྱ་ལྔ་ནི། སྤྱི་བོའི་ནོར་བུའམ་འཁོར་ལོ་དང་རྣ་ཆ་དང་མགུལ་རྒྱན་དང་ལག་གདུབ་དང་མཆོད་ཕྱིར་ཐོགས་ལྔའོ། ། ཞེས་དང་། ཕྱག་རྒྱ་ལྔ་ནི། འཁོར་ལོ་དང་། སྙན་ཆ་དང་། མགུལ་རྒྱན་དང་། ལག་གདུབ་དང་། སྐེ་རགས་རྣམས་ཀྱིས་བརྒྱན་པའོ། །སོགས་འབྱུང་།
དབལ་ཤུལ་གསེར་རྟ།
སྤྱི་བཤད་པ།
བོད་ཁ་བ་ཅན་གྱི་ཡུལ་གྲུ་སྟོད་སྨད་བར་གསུམ་དུ་ཕྱེས་ཚེ། བོད་མི་རིགས་ཀྱི་ཡིག་ངག་གཉིས་ལ་སྔ་དུས་ནས་ཡོངས་སུ་གྲགས་པའི་སྟོད་མངའ་རིས་སྐོར་གསུམ། བར་དབུས་གཙང་རུ་བཞི། སྨད་མདོ་ཁམས་སྒང་དྲུག་ཅེས་པའི་ཕྱི་མ་སྨད་མདོ་ཁམས་སྒང་དྲུག་གི་ནང་ཚན། མདོ་ཁམས་ཟལ་མོ་སྒང་ཞེས་པའི་ཆར་གཏོགས་སུ་གྲགས་པའི་མདོ་སྨད་མགོ་ལོག་དབལ་ཤུལ་གསེར་རྟ་ནི། དབུས་གཙང་གི་ཤར་ཕྱོགས་སུ་ཡོད་པས་དབུས་གཙང་ལ་ལྟོས་ནས་མདོ་ཁམས་ཕྱོགས་སུ་ཡོད་ཅིང༌། སྤྱིར་མདོ་ཁམས་ཀྱི་ཁོངས་སུ་གཏོགས། མདོ་སྟོད་དམ་ཁམས་ཀྱི་བྱང་ཕྱོགས་སུ་ཡོད་པས་ཁམས་ཕྱོགས་ལ་ལྟོས་ནས་ཨ་མདོའི་ཕྱོགས་སུ་ཡོད། མདོ་སྨད་དམ་ཨ་མདོའི་ལྷོ་རྒྱུད་དུ་ཁེལ་བས་མདོ་སྨད་ལ་ལྟོས་ནས་ཁམས་ཕྱོགས་སུ་ཡོད་པ་དངོས་ཡོད་གནས་ཚུལ་ཞིག་རེད། བོད་ཁམས་ཡོངས་སུ་གྲགས་པའི་གསེར་རྟའི་ཡུལ་གྱི་མགོན་པོ་ཚོགས་བདག་གི་གནས་རི་རྩ་ཆེན། གསེར་མགོན་པོ་འབྲོང་རི་སྨུག་པོའི་གནས་ཡིག་ཏུ།
མགོ་ལོག་རུས་མཛོད་དམ་རུས་མཛོད་མེ་ཏོག་སྐྱེད་ཚལ་གྱི་ལེའུ་ལྔ་བ་ཨ་སྤོ་ལྡོང་གི་སྐོར་བཤད་སྐབས་སུའང། ཁྱད་པར་དུ་བར་ཁམས་ཀྱི་ས་ཆ་འདི་ནི་ས་ཡི་ཆ་གླིང་གི་ཡུལ་ཞེས་པ་ནི་སྒང་དྲུག་ལས་ཟལ་མོ་སྒང་དུ་གྲགས་པ་འདི་ལ་གླིང་ཁྲི་གོང་འོག་བར་གསུམ། གླིང་ཁྲི་གོང་མའི་ས་ནི། ཁམས་སྟོད་འབྲི་ཀླུང་གི་ས་ཆ་རྣམས་དང༌། དེ་ལས་བྷེ་སྒོམ་གྱི་རྫ་རི་དེའི་ཕུག་ན་རྫ་གཡའ་བྲག་དང༌། གངས་བྲག་གཡའ་བྱ་བའི་རི་ཁྲོད་ངོ་མཚར་ཅན་ཡོད་པ། མདའ་ན་མི་སྡེ་གོང་ཟི། མང་འབྲུག་གཉིས་ཀྱི་དཔོན་ཆེན་ས་ལྡོང་སེང་བློན་ཡིན་ལ། སེང་བློན་གྱི་བུ་ཆེ་བ་རྒྱ་ཚ་ཞལ་དཀར་ཡིན་པ་འོག་ནས་འཆད་ལ། གླིང་ཁྲི་བར་མའི་ས་ནི་ཤར་རྡ་རོལ་གྱི་ས་ཆ་རྣམས་དང༌། གླིང་ཁྲི་འོག་མའི་ས་ནི་མདོ་ཁམས་སྨྲ་རོལ་ཡིན་པར་བཤད་ལ། གླིང་ཁྲི་ཞེས་པ་ནི་མི་སྡེ་ཁྲི་ཚོ་རེའི་བདག་པོ་ཡིན་ལ། ཁྲི་དམག་གསུམ་གྱི་བདག་པོ་ཡིན་པས་དེ་ལྟར་གྲགས་སོ།། ཞེས་ཁམས་མདོ་སྟོད་འབྲི་ཀླུང་གི་ས་ཆ་ནས་མདོ་སྨད་སྨྲ་རོལ་གྱི་ས་ཆ་སོགས་གླིང་གི་ས་ཡིན་པར་གསུངས་པ་ལྟར། བོད་སིལ་བུའི་རྗེས་སུ་ནི་མདོ་ཁམས་སྟོད་སྨད་ཀྱི་ཡུལ་ཁམས་ཕལ་ཆེ་བར་གླིང་གེ་སར་གྱིས་དབང་བསྒྱུར་བའི་ལོ་རྒྱུས་དང་གཅིག་མཚུངས་ལྟར། གསེར་རྟའི་ཡུལ་ཁམས་དེ་ཡང་སྤྱི་ལོ་༡༠༠༠་ཡས་མས་སུ་གླིང་གེ་སར་གྱི་ཆབ་འབངས་ཡིན་རབས་འདུག་པ་དང༌། གླིང་གེ་སར་ནི་གླིང་ཡུལ་སྟོད་སྨད་བར་གསུམ་སྤྱི་ཡོངས་ཀྱི་རྒྱལ་པོ་ཡིན་ཞིང༌། ཁོང་ལ་བློན་ཆེན་དཔའ་ཐུལ་སུམ་ཅུ། དཔའ་ཡང་ཐུལ་དམ་པའི་མི་བདུན། ཞེ་ཐུལ་ཁྲ་གླག་སྤྱང་གསུམ་སོགས་དཔའ་མཛངས་ལྡན་པའི་བློན་ཆེན་གང་མང་ཡོད་སྐད། དེ་ལ་ཡང་གླིང་ཆེ་རྒྱུད་དང༌། ཆུང་རྒྱུད། འབྲིང་རྒྱུད་སོགས་ཡུལ་སྡེ་དུ་མ་ཡོད་པ་ནས་གླིང་ཆེ་རྒྱུད་གསེར་བ་མཆེད་བརྒྱད་དང༌། འབྲིང་རྒྱུད་འོམ་བུ་ཚོ་དྲུག་གི་ས་ཆ་གཙོ་བོ་ནི་ཟླ་གསེར་གཉིས་ཀྱི་ས་ཆར་ཁེལ་བར་གྲགས། དེ་ཡང་གསེར་རྟའི་ཡུལ་གྱི་གསེར་ཁོག་ན་གསེར་སྟོད་ཀྱི་མགོན་པོ་འབྲོང་རི་སྨུག་པོ་དང༌། གསེར་སྨད་ཀྱི་རྔ་ལ་སྟག་རྩེ་སོགས་ངོ་མཚར་བའི་གནས་རི་རྩ་ཆེན་གང་མང་ཞིག་ཡོད་ལ། གསེར་སྨད་ཀྱི་རྔ་ལ་སྟག་རྩེའི་ཡར་འགྲམ་དེར་སྔ་མོའི་དུས་ཀྱི་མཁར་ཤུལ་ཞིག་ཡོད་པ་དང༌། དེ་ནི་གླིང་ཆེ་རྒྱུད་ཀྱི་ནང་ཚན་ཆེ་རྒྱུད་གསེར་བ་མཆེད་བརྒྱད་ཀྱི་དཔོན་ཆེན་གསེར་བའི་ཉི་འབུམ་དར་ཡག་ཟེར་བ་དེའི་མཁར་ཤུལ་རེད། ཅེས་གསེར་རྟའི་ཡུལ་མི་ཚོའི་ངག་རྒྱུན་ལ་ཡོངས་གྲགས་སུ་འཇགས་ཡོད། དེ་ཡང་གསེར་དུང་དཀར་དགོན་པའི་མཁན་སྤྲུལ་པདྨ་འོད་གསལ་མཐའ་ཡས་སམ། མཁན་སྤྲུལ་དགུང་ལོས་བརྩམས་པའི་དེབ་ཆུང་ཨ་རུ་རའི་དགའ་ཚལ་སི་ཁྲོན་མི་རིགས་དཔེ་སྐྲུན་ཁང་གིས་སྤྱི་ལོ་༢༠༠༣་ལོའི་ཟླ་༩་པར་དཔར་བསྐྲུན་བྱས་པའི་ཤོག་ངོས་༢༢༢་པའི་ཐིག་ཕྲེང་༢་པར། དེ་ལྟ་བུའི་ཡུལ་འདི་ནི་ཤར་ཁྲ་མོ་གླིང་གི་ཆེ་རྒྱུད་གསེར་བའི་ས་ཆ་ཡིན་པའི་ཕྱིར་ན།
འཛམ་གླིང་ས་བཤད་ལས།བྲག་དམར་ལུས་ཀྱི་ཁུག་སོ་ན། །གསེར་མཁར་ཆུ་རི་གནམ་རྫོང་ཡོད། །དེ་ན་དཔའ་རྒོད་ཡང་ཐུལ་ལ། །གསེར་བའི་ཉི་འབུམ་དར་ཡག་བཞུགས། །ཞེས་གསུངས་པ་ལྟར་གསེར་སྨད་རྔ་ལ་སྟག་རྩེའི་ཡར་ཐང་ན་གསེར་བའི་ཉི་འབུམ་དར་ཡག་གི་ཕོ་བྲང་ཞིག་ཤུལ་གྱི་དེའུ་འབུར་ཆུང་ངུ་ཞིག་ད་ལྟ་ཡང་མཇལ་རྒྱུ་ཡོད། དེང་སྐབས་སྐྱབས་རྗེ་སྤྲུལ་སྐུ་པདྨ་ཐེག་མཆོག་རྒྱལ་མཚན་གྱིས་དཔའ་བོ་གླིང་གི་རྟེན་མཁར་ཆུང་ངུ་ཞིག་བཞེངས་ཏེ་ལོ་ལྟར་མཆོད་བསྟོད་བྱེད་པའི་སྲོལ་བཏོད་ཡོད། ཅེས་སོགས་གསུངས་པ་ལྟར་དང༌། དེ་བཞིན་གླིང་སྒྲུང་དུ། ཙི་ཏ་ཡོལ་བ་རྒྱབ་འདྲའི་རི། །གསེར་གྱི་མགོན་པོ་འབྲོང་རི་རེད། །དེ་ཆེ་རྒྱུད་གསེར་བའི་བླ་རི་རེད། །ཅེས་གསལ་བ་ལྟར་རོ། །
སྤྱི་ལོ་༡༩༧༤་ལོ་ཙམ་ནས་རྒྱ་གཞུང་གིས་གསེར་ཆུ་བཀག་བསྐྱིལ་གྱིས་གསེར་སྨད་ཀྱི་རྔ་ལ་སྟག་རྩེ་ཞེས་པའི་གནས་རི་དེ་ཕུག་སྟེ། རི་གསེང་དུ་གསེར་ཆུ་དྲངས་ནས་གློག་ཁང་གསར་རྒྱག་བྱས་པ་དང་། དེའི་འགྲམ་དུ་ད་ལྟ་ཡང་སྔོན་མའི་མཁར་ཤུལ་དེ་ཡོད། གློག་ཁང་གསར་རྒྱག་སྐབས་གནམ་གཤིས་ཧ་ཅང་འཁྲུགས་ཆ་དོད་པོའི་ངང་། འབྲུག་གི་ངར་སྐད་ལྡིར་བ་དང༌། སེར་བ་བབས་ཏེ། ཐོག་གང་མང་བརྒྱབ་པ་སོགས་ཀྱིས་དང་པོའི་ཆར་རྒྱ་རྒན་ཁ་ཤས་རེ་དུས་མིན་འཆི་རྐྱེན་གྱིས་ལྔ་ལམ་དུ་བསྐྱལ་ཡོད་སྐད། རྗེས་ནས་ཐོག་འཛིན་འཕྲུལ་ཆས་བཙུགས་པར་བརྟེན་རི་ཕུག་རྒྱུ་དང༌། གློག་ཁང་རྒྱག་རྒྱུ་སོགས་ལ་འགོག་རྐྱེན་བྱུང་མེད། སྐབས་དེར་རྒྱ་གཞུང་གིས་ལས་གཞི་དེར་ས་རྐོ་རྡོ་སློག་སོགས་ཀྱི་ཆེད་བོད་མི་གང་མང་བཙན་འདེད་བྱས་ཡོད་ཁོངས་ཀྱི་གསེར་རྟའི་ཡུལ་མི་ཞིག་ཐེངས་ཤིག མཁར་ཤུལ་དེའི་མདུན་ཐད་ཀྱི་རི་ངོས་སུ་འཆམ་འཆམ་དུ་འགྲོ་སྐབས་མི་དེས་ཡར་བལྟས་ཚེ། སྒང་གི་བྲག་མཐོན་པོ་དེའི་དཀྱིལ་ལ་གནའ་མིའི་དུས་ཀྱི་ལྕགས་མདའ་རིང་པོ་ཞིག་བྲག་ལ་ཕུར་བ་སར་བཙུགས་པ་ལྟར། མདའི་སྒྲོ་མཚམས་བར་བྲག་གསེང་དུ་ཟུག་ཡོད་པར་མཐོང་བ་རེད། མདའ་དེ་ནི་སྔོན་མདའ་རྩེད་སོགས་ཀྱི་སྐབས་གསེར་བའི་ཉི་འབུམ་དར་ཡག་གིས་རང་ཉིད་ཀྱི་མཁར་ནས་མདུན་གྱི་བྲག་ངོས་སུ་ཉག་ཕྲན་མདའ་ཡིས་གྲུབ་རྟགས་བཞག་པ་ཞིག་ཡིན་ངེས། ཞེས་གསེར་རྟའི་ཡུལ་མི་ཚོས་དེ་ལྟར་གླེང༌།
གླིང་གེ་སར་གྱི་རྗེས་ནས་བར་སྐབས་སོག་པོས་དབང་བསྒྱུར་ཡོད་འདུག་པ་ནི། དབལ་ཤུལ་བསོད་ནམས་དར་རྒྱས་ཀྱིས་བརྩམས་པའི་གསེར་ཐལ་གྱི་ལོ་རྒྱུས་དང༌སྲོལ་རྒྱུན་ཞེས་པའི་ཤོག་ངོས་༡༠༨་པའི་ཐིག་ཕྲེང་༡༨་པར། དེ་རྗེས་ཧོར་རམ་སོག་གིས་བདག་བཟུང་བྱས་པ་ནི། བོད་རབ་བྱུང་བཞི་བའི་ནང་སྤྱི་ལོ་༡༢༤༠་ལོར་ཧོར་ཇིང་གིར་རྒྱལ་པོས་བོད་ལ་དམག་དྲངས་པ་དང༌། མདོ་སྨད་བདག་བཟུང་བྱས་པའི་ལོ་རྒྱུས་ལྟར་ན་ཧོར་རམ་སོག་གིས་བདག་བཟུང་གནས་ཆགས་བྱས་པ་ད་ལྟ་ས་མིང་ལ་ཧར་ཆེན་དང༌། ཏ་ཟི། འུ་ཟི། ཧོར་ཆེན། ཧོར་དགེ། ཧོར་ལུང༌། ཧོར་ཤུལ་སོགས་ཐོགས་ཡོད་པ་དང༌། ཡུལ་སྡེའི་ནང་རུས་སྐོར་སོག་པོ། སོག་རུ། སོག་དཀར་སོགས་ཡོད། དབལ་ཤུལ་གསེར་ཡུལ་ལ་ཡོང་སྐབས་སོག་ཐར་ཐོར་ཡོད་རབས་སོགས་ཀྱིས་མཚོན་ཐུབ་པ་ཡིན། ཞེས་གསུངས་པ་ལྟར་རོ། །
དེ་རྗེས་དཔལ་ས་སྐྱ་བས་ཐོག་མར་བོད་ཁམས་ཡོངས་རྫོགས་ལ་དབང་བསྒྱུར་རབས་སོགས་ནི་གཅིག་མཚུངས་ཡིན་ཕྱིར་འདིར་དམིགས་བསལ་དཔྱད་ཞིབ་བྱེད་གལ་མ་མཐོང་བས་མ་བྲིས་ཀྱང༌། སྐབས་དེར་ཆོལ་ཁ་རེ་ལ་དཔོན་ཆེན་རེ་བསྐོ་བཞག་བྱས་རབས་དང༌། ཕྱིས་ཀྱི་ཕག་གྲུ་དང༌། རིན་སྤུངས་པ་དང༌། སྡེ་སྲིད་གཙང་བ་སོགས་ཀྱི་སྔོན་བོད་ཆོས་རྒྱལ་གོང་མའི་སྐབས་ལྟར། བོད་ཁམས་ཡོངས་རྫོགས་གོང་བུ་གཅིག་གྱུར་བྱེད་རྒྱུ་ལྟ་ཞོག་དབུས་གཙང་གི་ཁྲི་སྐོར་བཅུ་གསུམ་འཛིན་སྐྱོང་ཇི་ལྟར་བྱས་ཡོད་མེད་སོགས་ལོ་རྒྱུས་གཞན་དང་གཞན་ན་ཤིན་ཏུ་གསལ་བས་འདིར་ཡིག་འབྲིའི་ངལ་བ་བསྟེན་པར་དོན་འབྲས་ཆེར་མ་མཐོང་ངོ༌། །
མགོ་ལོག་ཁག་གསུམ་གྱི་དཔོན་རིགས་ཚོས་ཐུན་མོང་གིས་གསེར་རྟའི་ཡུལ་ཁམས་ཡོངས་སུ་དབང་བསྒྱུར་ཚུལ་སྐོར།
གླིང་གི་ཆབ་སྲིད་ཀྱི་སྟོབས་ཤུགས་ཉམས་རྗེས་གསེར་རྟའི་ས་ཆ་དེ་མགོ་ལོག་ཁག་གསུམ་གྱི་ཨ་ལྕགས་འབྲིའི་དཔོན་རིགས་ཚོའི་ཐུན་མོང་གི་ཆབ་འབངས་ཤིག་ཡིན་པ་རེད། དེའི་ཚུལ་ཡང་མདོ་སྨད་ཆོས་འབྱུང་དུ། ཕག་ཐར་གྱི་རིང་ལ་གཉན་གྱི་དངོས་གྲུབ་ཀྱིས་སྨར་རོལ་མ་ལག་དྲུག་གི་ས་ཆ་དང་མི་སྡེ་ལ་དབང་བྱས། ཞེས་དང༌། ཁོ་རང་ལ་བུ་བཞི་ཡོད་པའི་གཅིག་ཀཿཐོག་བླ་མ་ཆོས་འབུམ། ཆེ་བ་རྡོ་རྗེ་འབུམ་ལ་རྡོ་རོལ་གྱི་ས་ཆ་མི་སྡེ། འབྲིང་བ་པདྨ་འབུམ་ལ་འཛི་སྐའི་ཁོག ཆུང་བ་པདྨ་ཡག་ལ་སྨར་རོལ་གྱི་ས་ཆ་དང༌། མི་སྡེ་བྱིན། རྔ་ཁོག་གི་མི་སྡེ། གསེར་ཁོག་གི་ཁྲལ། གཡུ་དང་རྩང་ཁོག་གི་ས་ཆ་མི་སྡེ་རྣམས་ཐུན་མོང་དུ་བཞག་སྟེ། གྱ་དགུ་པ་ལ་འདས། ཞེས་དང༌། མཚོ་སྔོན་མི་རིགས་དཔེ་སྐྲུན་ཁང་གིས་དཔར་བསྐྲུན་བྱས་པའི་མཁས་དབང་དམུ་དགེ་བསམ་གཏན་གྱི་གསུང་རྩོམ་པོད་གསུམ་པའི་མགོ་ལོག་གི་ལོ་རྒྱུས་བཤད་པའི་སྐབས་ཀྱི་ཤོག་ངོས་༧༩༠་པར། འབུམ་སྐྱབས་ཀྱི་བུ་ཕག་ཐར་ལ་ཏཱ་མིང་ཟོན་ཏེ་ནས་ཁྲི་དཔོན་གྱི་ཐོབ་བྱིན། དེ་ལ་བུ་བཞི་ཡོད་པའི་ཆེ་བ་རྡོ་རྗེ་འབུམ་ལ་རྡོ་རོལ་གྱི་ས་ཆ། འབྲིང་བ་པདྨ་འབུམ་ལ་འཛི་རྐའི་ཁོག་འཛམ་ཐང་། ཆུང་བ་པདྨ་ཡག་ལ་སྨར་རོལ་གྱི་ས་ཆ་དང༌། མི་སྡེ་བྱིན། རྔ་ཁོག་གི་མི་སྡེ། གསེར་ཁོག་གི་ཁྲལ། གཡུ་དང༌། རྩང་ཁོག་གི་ས་ཆ་མི་སྡེ་རྣམས་ཐུན་མོང་བྱས། ཞེས་གསལ་བ་ལྟར་རོ། །
གསེར་རྟ་ས་ཆར་ཨ་སྤོ་ལྡོང་གི་རིགས་རྒྱུད་དབལ་ཤུལ་གྱི་དཔོན་རིགས་ཐོག་མར་བྱུང་ཚུལ་དང༌། དེ་ལས་འཕྲོས་པའི་གཏམ།
དེ་ཡང་བོད་མིའུ་གདོང་དྲུག་གི་རུས་མཛོད་མེ་ཏོག་སྐྱེད་ཚལ་ལམ། མགོ་ལོག་རུས་མཛོད་མཚོ་སྔོན་དཔར་མའི་ཤོག་ངོས་༡༠༣་ཐིག་ཕྲེང་༡༡་པར། ཡང་གོང་གི་དབལ་ཤུལ་མཁར་གསར་གྱི་དབལ་ཤུལ་བན་ཞར་དེའི་བུ་མོ་མགོ་ལོག་རྡོ་རྗེ་འབུམ་ལ་ཡོད་པས་དེའི་དུས་ཀྱི་མགོ་ལོག་ཁག་གསུམ་ལ་ས་ཞིག་བསླངས། མགོ་ལོག་ཁག་གསུམ་གྱི་དཔོན་རྣམས་ཀྱིས། ཁྱོད་ཀྱིས་དཔོན་ཆེན་ཞབས་ཀྱི་དཔོན་ཆུང་ལྟར་བྱེད་ན། ས་ཞིག་སྦྱིན་ཟེར་ནས་དེ་འདྲ་བྱེད་ཆེད་དང་སྐུད་པོ་ཡིན་པ་སོགས་ཀྱིས་རྡོ་རོལ་གྱི་རྗེ་མདའ་ནང་དང༌། ཡག་མདའ་ནང་གི་ས་ཆ་བྱིན་པས་རྗེ་མདའ་ནས་མཁར་བརྩིགས་ཏེ་བསྡད། དེའི་བུ་དབལ་ཤུལ་སྟག་ལྷ་སྐྱབས་ཡིན། སྟག་ལྷ་སྐྱབས་ཀྱིས་མགོ་ལོག་འབུམ་ཕྱུག་རྒྱལ་གྱི་སྲིང་མོ་བླངས་པའི་བུ་ཆེ་བ་སྟག་ལྷ་འཕན་དང༌། བུ་ཆུང་བ་འབུམ་ཕྱུག་རྒྱལ་གཉིས་ཡིན། ཞེས་དང༌།
མདོ་སྨད་ཆོས་འབྱུང་གི་མདོ་སྨད་ལྷོ་རྒྱུད་བཤད་སྐབས། གེ་ལིའི་བུ་ཆུང་བ་བན་ཞར་གྱི་མི་རྒྱུད་དབལ་ཤུལ་སྟག་སྐྱབས་ཀྱིས་མགོ་ལོག་ལ་ས་བསླངས་ནས་མཁར་གཞི་བཟུངས༌། འདི་ལ་བུ་གཉིས་ཡོད་པའི་ཆེ་བ་སྟག་ལྷ་འཕན་གྱི་བུ་ཤོས་ཁོག་ཏུ་རུ་བ་བྱས་ནས་བསྡད་པའི་རྒྱུད་པ་གསེར་ཐལ་དཔོན་རིགས། ཞེས་དང༌།
རྔ་བ་ཁུལ་ནས་དཔར་བསྐྲུན་བྱས་པའི་དམུ་དགེ་བསམ་གཏན་གྱི་བོད་ཀྱི་ལོ་རྒྱུས་ཀུན་དགའི་མེ་ལོང་གི་ཤོག་གྲངས་༢༥༠་པར། གེ་ལིའི་བུ་ཆུང་བ་བན་ཞར་གྱི་མི་རྒྱུད་དབལ་ཤུལ་སྟག་སྐྱབས་ཀྱིས་རྡོ་སྟོད་རྗེ་མང་རའི་(རྗེ་མདའི་)ས་མགོ་ལོག་ལ་བསླངས་ནས་དེར་མཁར་གཞི་བཟུང༌། འདི་ལ་བུ་གཉིས་ཡོད་པའི་ཆེ་བ་སྟག་ལྷ་འཕན་གྱི་བུས། ཤོས་ཁོག་ཏུ་རུ་བ་བྱས་ནས་བསྡད་པའི་རྒྱུད་པ་གསེར་ཐར་དཔོན་རིགས། ཞེས་གསུངས་པ་ལྟར་གེ་ལིའི་བུ་ཆུང་བ་དབལ་ཤུལ་བན་ཞར་གྱི་གདུང་རྒྱུད་དབལ་ཤུལ་སྟག་ལྷ་འཕན་དང༌། དབལ་ཤུལ་སྟག་ལྷ་སྐྱབས་སོགས་ནས་གསེར་རྟའི་དབལ་ཤུལ་དཔོན་རིགས་ཚོ་རིམ་གྱིས་མགོ་ཚུགས་སོ། །
སྐབས་དེའི་མགོ་ལོག་རང་ཁོངས་ཀྱི་ཨ་སྤོ་ལྡོང་གི་རིགས་རྒྱུད་དབལ་ཤུལ་གྱི་མི་ཞིག་གིས་ཨ་ལྕགས་འབྲིའི་གདུང་རྒྱུད་མགོ་ལོག་ཁག་གསུམ་གྱི་དཔོན་རིགས་ཚོར་ས་ཞིག་བསླངས་སྐབས་སྐུད་པོ་ཡིན་པ་སོགས་ཀྱིས་མ་སྦྱིན་ན་མི་འགྲིག་པར་དགོངས་ནས་དེང་སྐབས་གསེར་རྟའི་ས་ཆ་ཡིན་པའི་རྡོ་ཁོག་གི་རྗེ་མདའ་ནང་དང༌། ཡག་མདའ་སོགས་སྦྱིན་ཡང༌། ཨ་ལྕགས་འབྲིའི་གདུང་རྒྱུད་མགོ་ལོག་ཁག་གསུམ་གྱི་དཔོན་རིགས་ཚོས་ཁྱོད་ཀྱིས་དཔོན་ཆེན་ཞབས་ཀྱི་དཔོན་ཆུང་ལྟར་བྱེད་ན་ས་ཞིག་སྦྱིན། ཞེས་དང་པོ་ནས་ཁ་ཏན་ལ་ནན་གྱིས་བགོ་བར་ཁོང་ཚོར་ཅི་ཁག དེའི་རྒྱུ་མཚན་ནི། མགོ་ལོག་གི་ལོ་རྒྱུས་ཐོག་གི་དཔོན་རྒན། ཡོངས་གྲགས་ལ་གཉན་མོའི་བུ་མགོ་ལོག་ཕག་ཐར་ཞེས་པ་ཁོང་དགུང་ལོ་༨༩་ཐོག་སྐུ་གྲོངས་ཁར་ཁོང་གིས་བུ་དང༌། ཚ་བོ། བློན་འབངས་བཅས་པས་ང་ལ་ཉོན་དང༌། ཞང་པོ་གཉན་པོ་གཡུ་རྩེའི་ལུང་བསྟན་དང༌། ཁྱེད་ཚོའི་སྤྱོད་པ་སོགས་དང༌། ང་རང་གི་རྨི་ལམ་བཅས་ལ་བལྟས་ན། མི་རིང་བར་རྡོ་རོལ་གཞན་གྱི་མི་དཔོན་དང༌། འཛི་སྐ་གཞན་གྱི་བླ་མས་འཛིན་ལྟས་འདུག་པས་དེ་ལུགས་སེམས་ལ་ཞོག ཅེས་ཞལ་ཆེམས་བསྩལ་ཡོད་པས་ཡིན་ལ། དེའི་སྐབས་ཀྱི་གཞན་གྱི་མི་དཔོན་ཞེས་པ་ཡང་མགོ་ལོག་ཁག་གསུམ་གྱི་ཨ་ལྕགས་འབྲིའི་གདུང་རྒྱུད་ལས་གདུང་རྒྱུད་གཞན་པའི་དཔོན་གྱིས་འཛིན་ལྟས་འདུག་གསུངས་པ་ཡིན་གྱི། མགོ་ལོག་རང་ཁོངས་མིན་པ་ཞིག་གཞན་ནས་འོངས་པས་འཛིན་ཞེས་པ་མིན་པས་གཞན་དང་གཞན་དུ་དཀྱོགས་མི་རུང་།